Apa Itu Kuasa Pertengahan?

Konsep ‘kuasa pertengahan’ berasal daripada abad ke-16, ketika ahli falsafah Renaissance Itali, iaitu Giovanni Botero, membahagikan dunia kepada tiga jenis negara—grandissime (empayar), mezano (kuasa pertengahan), dan piccioli (kuasa kecil). Istilah ‘kuasa pertengahan,’ seperti mana kuasa dunia atau kuasa kecil, mentakrifkan apakah jenis aktor sesebuah negara itu dengan merujuk kepada statusnya.

Secara khususnya, istilah ini memberitahu kita apakah konsensus mengenai kedudukan relatif sesebuah negara dalam hierarki antarabangsa kuasa negara. Sesetengah penanda status seperti jumlah kemampuan ketenteraan dan ekonomi, boleh dikira dan sentiasa diiktiraf sebagai ukuran utama kepada kuasa relatif negara.

Penanda status yang lain bagi kedudukan negara—sebagai contohnya, perkahwinan dinasti pada abad ke-18—kekal lebih impresionistik atau kurang dan berbeza-beza mengikut konteks kebudayaan dan era sejarah (lihat Larson, Paul, Wohlforth 2014, 20).

Kuasa pertengahan secara definisinya adalah sebuah negara yang berada di antara kuasa besar (kuasa besar) dan kuasa kecil (small power). Selain daripada perbezaan tersebut, labelnya memberitahu kita sedikit sahaja tentang ciri-ciri sebenar sesuatu aktor.

Sebaliknya, kategori kuasa pertengahan terdiri daripada negara-negara yang bercampur aduk yang dibezakan jauh lebih sedikit berdasarkan apakah mereka itu berbanding apa yang bukannya mereka: mereka bukan kuasa dunia, kuasa besar, atau kuasa kecil.

Kuasa dunia (great power) dan kuasa besar (major power) biasanya adalah negara-negara maju yang besar; manakala kuasa kecil kebanyakannya kecil (dari segi wilayah, penduduk, atau kedua-duanya), negara-negara membangun atau kurang maju.[1]

Kuasa pertengahan sebaliknya, terdiri daripada segala macam negara daripada negara-negara kecil yang sangat maju (Israel, Denmark, Singapura, Finland) kepada negara-negara maju bersaiz sederhana (Korea Selatan, Australia, Kanada, Sepanyol, Ukraine, Afrika Selatan, Argentina) kepada negara membangun yang besar (Mesir, Mexico, Indonesia, Iran, Filipina, Nigeria).

Mengulas mengenai sejumlah teka-teki definisi yang berkaitan dengan konsep kuasa pertengahan, Gareth Evans, mantan menteri luar Australia berkata: “Cuba untuk mendefinisikan ‘kuasa pertengahan’ dengan ketepatan apapun dan mendatangkan sejumlah senarai, katakan, 20 atau 30 buah negara atau mungkin lebih banyak negara yang akan mengarahkan penerimaan secara universal seperti itu, adalah satu usaha yang penuh dengan bahaya.

Kriteria objektif seperti KDNK, saiz populasi, saiz fizikal dan keupayaan ketenteraan tidak lebih daripada titik permulaan. Sebagai contohnya, Australia, yang akan berada dalam senarai semua orang (untuk kategori kuasa pertengahan), berada hanya di kedudukan 50 dalam dunia pada saiz populasi walaupun ia berada di kedudukan ke-13 pada KDNK” (dipetik daripada Cooper and Jongryn 2012, 113).

Keragaman kategori kuasa pertengahan sebahagiannya adalah hasil daripada jumlah aktor yang jauh lebih besar dalam klasifikasi ini berbanding yang terdapat dalam dua kategori di atasnya (kuasa dunia & kuasa besar).

Bentuk piramid pada struktur hierarki bermakna bahawa lebih banyak aktor yang duduk di bahagian bawah daripada di bahagian atas—itulah sebabnya kenapa berada di bahagian teratas dalam kedudukan memberikan status yang tinggi (status jenis langka).

Struktur unipolar hari ini menyerlahkan lagi penumpuan kuasa ini pada bahagian atas piramid struktur hierarki. Dalam sebuah sistem yang hanya ada satu kuasa dunia dan beberapa kuasa besar, baki 193 negara-bangsa yang lain jatuh dalam dua kategori bawahan iaitu kuasa pertengahan dan kuasa kecil.

Dikatakan, terdapat lebih banyak ahli kumpulan kuasa kecil daripada kuasa pertengahan; namun, kuasa kecil adalah kumpulan yang lebih homogen daripada kuasa pertengahan. Ini menunjukkan bahawa percampuran aduk pelbagai ciri-ciri negara kuasa pertengahan dijelaskan oleh sesuatu yang lain. Saya mengesyaki ia mencerminkan sifat perantara, “di-antara” dalam kategori kuasa pertengahan, yang berfungsi seperti jalur transmisi antara kuasa besar dan kuasa kecil.

Terdapat tiga laluan spesifik untuk masuk dan keluar daripada kedudukan kuasa pertengahan. Membangunkan kuasa pertengahan dengan jumlah minimum yang diperlukan untuk menjadi kuasa besar akhirnya mendaki tangga kekuasaan keluar daripada kategori tersebut. Kuasa besar yang merosot sebaliknya, jatuh kepada status kuasa pertengahan. Dan kuasa kecil yang bangkit mesti melalui pangkat kuasa pertengahan ketika perjalanan naik mereka dalam hierarki kekuasaan.

Tergantung diantara kuasa-kuasa besar dan negara-negara kecil dalam sistem global yang besar, kuasa-kuasa pertengahan cenderung untuk memainkan peranan mereka yang paling mudah dilihat di dalam wilayah masing-masing, wilayah di mana kepentingan segera mereka terletak.

Bergantung pada pelbagai faktor, termasuklah imbangan kuasa serantau dan global, lokasi geografinya, sifat ideologi rejimnya, dan ketakutan politik dan ambisi para pimpinannya, kuasa pertengahan boleh memposisikan dirinya di dalam rantaunya sama ada sebagai: (1) pengimbang, menstabilkan sistem serantau ketika ianya berada dalam keadaan tidak seimbang; (2) dalang politik (kingmaker), memberikan imbangan yang menguntungkan kepada salah satu kuasa besar serantau atau koalisi serantau; atau (3) tertius gaudens, memposisikan dirinya di satu sisi berbanding kuasa-kuasayang lain untuk kelebihan dirinya sendiri.

Memberikan contoh bagi strategi ini, Presiden Korea Selatan Roh Moo-hyun menyeru hubungan yang setara dengan Amerika Syarikat dan China, malah menyebutkan bahawa Korea Selatan perlu memainkan peranan sebagai “pengimbang” di rantau ini.

Namun, ia adalah satu peranan yang tidak menentu/merbahaya (precarious role) untuk dimainkan oleh kuasa pertengahan, seperti yang didapati baru-baru ini oleh Presiden Park Geun-hye ketika China pada akhir November 2013 meneruskan untuk memasukkan terumbu karang Ieodo yang dipertikaikan ke dalam zon identifikasi pertahanan udara (ADIZ) baru yang diperluaskan milik China.

Langkah provokatif China ini menguji versi “diplomasi pertengahan” (equidistant diplomacy) beliau antara China dan Amerika Syarikat; meskipun kepentingan China sebagai rakan dagang utama Korea Selatan, Presiden Park Geun-hye kelihatannya berpihak kepada Amerika Syarikat.

Nota kaki

[1] Sesetengah kuasa kecil adalah negara sangat maju tetapi masih dikategorikan sebagai ‘kecil’ kerana saiznya yang sangat kecil.

RUJUKAN:

Cooper,  Andrew  F.  and  Mo Jongryn.  2012.  “The  Middle  7  Initiative.”  Dalam  Middle  Powers  and  G20 Governance,  diedit oleh  Mo  Jongryn,  ms. 103-121.  New  York:  Palgrave  Macmillan.

Larson,  Deborah  Welch,  T.V.  Paul,  and  William  C.  Wohlforth.  2014.  “Introduction:  Status  and  World Order.”  Dalam  Status  in  World  Politics,  diedit oleh T.V.  Paul,  Deborah  Welch  Larson,  and  William  C.  Wohlforth, ms  3-29.  Cambridge:  Cambridge  University  Press.

*Randall L. Schweller adalah profesor sains politik di Ohio State University. Beliau dikenali dengan hasil kerjanya sebagai ahli teori hubungan antarabangsa dan sebagai pengasas realisme neoklasik.

SUMBER: Tulisan ini diolah daripada kertas kerja yang bertajuk “The Concept of Middle Power” oleh Randall L. Schweller.

Terjemahan: Muaz Malik


Ini Punca Sebenar Kepupusan Jerung Gergasi Megalodon

Sebut saja megalodon, ramai membayangkan imej haiwan pemangsa laut itu yang ditonjolkan dalam filem lakonan Jason Statham pada 2018, The Meg. Hilang dari rekod fosil secara misteri kira-kira 3.6 juta tahun lalu, saintis kini percaya mereka telah menemui sebab kepupusan megalodon: jerung Great White!

Sebelum ini, wujud hipotesis kajian sebelumnya yang mengatakan kemunculan jerung tersebut membawa kepada kemerosotan bilangan megalodon. Ini berikutan kedua-dua pemangsa marin itu memburu sumber makanan yang sama.

Menurut Jeremy McCormack dari Institut Antropologi Evolusi Max Planck yang berpangkalan di Leipzig, Jerman, teori ini disokong oleh penemuan tanda gigitan pada fosil-fosil haiwan laut yang ditemui. Tanda gigitan ini berkemungkinan dibuat oleh megalodon dan jerung sekaligus menunjukkan kedua-duanya saling bersaing mendapatkan makanan yang sama.

Tetapi ini saja tidak mencukupi. Bagi mendapatkan bukti kukuh yang menyokong teori ini, saintis menganalisis kandungan zink pada fosil gigi kedua-dua haiwan pemangsa laut itu. Zink amat penting kerana ia dapat membantu saintis mengenalpasti kedudukan haiwan dalam rantaian makanan. Sekiranya haiwan tersebut mempunyai isotop zink yang rendah, ini menunjukkan ia berada di bahagian atas rantaian makanan – amat sesuai untuk jerung dan megalodon.

Jerung Great White dikatakan berevolusi kira-kira empat juta tahun yang lalu sebelum hidup sezaman dengan megalodon selama 400,000 tahun. Pada awalnya, kedua-dua spesies pemangsa marin ini memburu sasaran haiwan yang berbeza dan tidak bersaing sesama mereka.

Namun begitu, kadar zink pada gigi jerung dan megalodon mendedahkan berlakunya perubahan dalam hubungan kedua-dua haiwan pemangsa itu. Perubahan itu dikesan pada awal era Pliocene atau kira-kira 5.3 juta tahun lalu. Perubahan itu menyaksikan sesetengah jerung mula naik ke kedudukan teratas rantaian makanan sekaligus mencabar kedudukan megalodon sebagai pemangsa utama.

Akibatnya, kedua-dua spesies haiwan pemangsa itu terpaksa berkongsi makanan yang sama. Seperti jerung Great White hari ini, megalodon pastinya memburu ikan-ikan bersaiz besar. Disebabkan jerung tidak memerlukan sumber makanan yang banyak berbanding pesaing mereka yang berbadan besar itu, ia mendapat kelebihan dalam menyaingi megalodon.

Selain persaingan sengit dengan jerung Great White dalam mendapatkan makanan, para saintis percaya faktor lain turut menyumbang kepada kepupusan megalodon. Faktor tersebut ialah perubahan iklim dan kemerosotan bilangan ikan yang menjadi sumber makanan utama haiwan pemangsa marin itu. Perubahan dunia pada awal era Pliocene pasti mengakibatkan haiwan tersebut kelaparan sebelum menemui ajalnya.

Baru-baru ini, megalodon kembali menjadi tumpuan selepas seorang budak lelaki berusia enam tahun menemui fosil gigi haiwan itu di Pantai Bawdrey, Suffolk baru-baru ini. Ia menjadi berita hangat kerana gigi megalodon jarang ditemui di Britain. Kebiasaannya, ia banyak ditemui di pantai timur Amerika Utara atau pesisir pantai Maghribi.

RUJUKAN

Duke, C. (2022, 3 Jun). Great white sharks may have driven megalodon to extinction. Live Science.

Gamillo, E. (2022, 1 Jun). Great White Sharks May Have Driven Megalodons into Extinction. Smithsonian Magazine.

Briggs, H. (2022, 1 Jun). Megalodon shark extinction may have been linked to great white competition. BBC News.

Schultz, I. (2022, 1 Jun). Great White Sharks May Have Pushed Megalodons to Extinction. Gizmodo.


Tunku Puan Besar Kurshiah: Permaisuri Penuh Bakti

Puteri diraja kelahiran Negeri Sembilan yang berperibadi sederhana serta luhur pekertinya ini tidak pernah menyangka bahawa dirinya bakal menjadi seorang Permaisuri Agong yang pertama, malah turut menabur budi untuk seluruh rakyat di Malaysia. Baginda yang dimaksudkan adalah Al-Marhumah YTM Tunku Puan Besar Kurshiah binti Al-Marhum Tunku Besar Burhanuddin. Tunku Puan Besar Kurshiah merupakan puteri sulung kepada Al-Marhum Tunku Besar Burhanuddin ibni Al-Marhum Tuanku Antah, iaitu Tunku Besar Seri Menanti, Negeri Sembilan.

Sejarah Awal

Nama sebenar baginda adalah Tunku Kurshiah binti Al-Marhum Tunku Besar Burhanuddin dan telah diputerikan pada 16 Mei 1911, di Istana Baroh, Seri Menanti, Negeri Sembilan. Bapa baginda, iaitu Tunku Besar Burhanuddin merupakan putera kedua kepada DYMM Tuanku Yang DiPertuan Besar Negeri Sembilan Tuanku Antah Ibni Almarhum Tuanku Nasiruddin dan YM Cik Puan Besar Halimah Binti Uggoh.  Bonda Tunku Kurshiah bernama Yang Mulia Tunku Sharifah Alawiyah binti Sayyid Abdul Hamid, dan baginda mempunyai tujuh orang kekanda lelaki serta enam lagi adinda perempuan. Selain daripada Tunku Kurshiah sendiri yang menjadi Permaisuri, dua orang adinda baginda, iaitu Tunku Ampuan Durah dan Tunku Najihah turut menjadi Permaisuri di Negeri Sembilan.

Tunku Kurshiah telah mendapat pendidikan awal baginda di Sekolah Melayu Seri Menanti, Negeri Sembilan. Baginda seterusnya telah memperoleh bimbingan dan pembelajaran Bahasa Inggeris secara peribadi di istana melalui seorang guru khas yang berbangsa Inggeris. Keadaan ini sebenarnya banyak dipengaruhi oleh faktor keadaan Tanah Melayu pada waktu itu yang dikuasai oleh kerajaan Inggeris dan ia sekaligus tidak memungkinkan baginda untuk mendapat pendidikan Bahasa Inggeris secara formal di sekolah.

Perkahwinan dan Perlantikan sebagai Permaisuri

Pada usia 18 tahun, Tunku Kurshiah telah bertemu jodoh dengan sepupu baginda sendiri, iaitu Tuanku Abdul Rahman ibni Al-Marhum Tunku Besar Muhammad, yang merupakan putera sulung kepada Yamtuan Besar Negeri Sembilan pada waktu itu. Majlis perkahwinan diraja di antara Tunku Puan Besar Kurshiah dengan Tuanku Abdul Rahman ini telah dilangsungkan pada 21 Mac 1929 bertempat di Seri Menanti. Status Tunku Kurshiah pada ketika itu adalah sebagai isteri ketiga kepada Tuanku Abdul Rahman, yang mana isteri pertama baginda bernama Cik Maimunah (Dulcie Campbell) yang dikahwini pada tahun 1919, manakala isteri kedua baginda, iaitu Tunku Maharun binti Tunku Mambang pula dikahwini pada tahun 1920. Namun, perkahwinan Tuanku Abdul Rahman dengan kedua-dua isterinya ini telah berakhir dengan perceraian.

Hasil perkongsian hidup antara Tunku Kurshiah dengan Tuanku Abdul Rahman telah dikurniakan dengan kehadiran dua orang puteri, iaitu Tunku Bahiyah dan Tunku Shahariah. Tunku Bahiyah, iaitu puteri sulung baginda kemudiannya telah mengahwini Sultan Kedah, Tuanku Al-Haj Abdul Halim Mu’adzam Shah dan bergelar sebagai Sultanah Kedah. Puteri bongsunya pula, iaitu Tunku Shahariah kemudiannya menjadi Tunku Puan Bendahara di Negeri Johor.

Pada Ogos 1933, Tunku Besar Muhammad, iaitu Raja dan Yamtuan Besar Negeri Sembilan telah mangkat dan putera sulung baginda, iaitu Tuanku Abdul Rahman telah dilantik oleh para pembesar Adat Perpatih bagi menggantikan Al-Marhum ayahanda baginda sebagai Yamtuan Besar Negeri Sembilan yang baru. Hampir setahun setelah peristiwa pertabalan baginda, akhirnya pada tanggal 25 April 1934, Tunku Kurshiah sebagai isteri ketiga kepada Tuanku Abdul Rahman telah ditabalkan sebagai Permaisuri dan memakai gelaran Tunku Ampuan Besar Negeri Sembilan.

Tunku Ampuan Besar Kurshiah telah berada di singgahsana kerajaan Negeri Sembilan sebagai Permaisuri selama 24 tahun, dan sepanjang waktu tersebut baginda telah banyak mencurahkan bakti buat seluruh rakyat di Negeri Sembilan terutamanya buat kaum wanita dan kanak-kanak. Peribadi baginda yang sederhana dan pekertinya yang luhur menjadikan baginda seorang Permaisuri yang rela mencemar duli dan tidak kekok untuk bergaul mesra dengan rakyat kebanyakan. Meskipun Tunku Ampuan Besar Kurshiah tidak pernah mendapat peluang untuk melanjutkan pelajaran sehingga ke luar negara, namun pengalaman baginda dalam mengiringi suami ke negara-negara luar telah banyak memberi pendedahan serta pengetahuan baru bagi baginda melaksanakan aktiviti bagi membangunkan kedudukan wanita.

Perlantikan Sebagai Permaisuri Agong

Tanggal 31 Ogos 1957, Persekutuan Tanah Melayu telah mendapat kemerdekaan dan akhirnya bebas daripada belenggu penjajah British. Hasil persetujuan yang dicapai melalui Majlis Raja-Raja, maka pada 13 September 1957, Tuanku Abdul Rahman telah ditabalkan sebagai Seri Paduka Baginda Yang Dipertuan Agong yang pertama di Tanah Melayu. Serentak dengan itu, Tunku Ampuan Kurshiah juga telah dilantik sebagai Seri Paduka Baginda Raja Permaisuri Agong yang pertama.

Melalui gelaran sebagai Raja Permaisuri Agong ini, serta sebagai wanita utama bagi sebuah negara yang baru mendapat kemerdekaan, Tunku Ampuan Besar Kurshiah telah memberikan satu imej baru yang wajar dibanggakan bagi seluruh wanita di Tanah Melayu pada waktu itu. Malah, dengan kedudukan baginda sebagai Raja Permaisuri Agong ini telah merancakkan lagi penglibatan baginda dalam pelbagai badan kebajikan, sosial serta aktiviti-aktiviti bagi membangunkan wanita di seluruh negara.

Sumbangan dan Penglibatan Sosial

Tunku Ampuan Besar Kurshiah amat dikenali sebagai seorang Permaisuri yang begitu aktif dalam pelbagai aktiviti kebajikan dan sosial. Pada tahun 1954, melalui kerjasama pelbagai golongan wanita di Negeri Sembilan, Tunku Ampuan Besar Kurshiah telah melancarkan penubuhan Persatuan Pandu Puteri Negeri Sembilan dan baginda sendiri telah dilantik sebagai presiden pertama bagi persatuan berkenaan. Meskipun penubuhan persatuan ini telah berjaya dan banyak aktiviti yang telah dianjurkan demi kebaikan masyarakat, namun Tunku Ampuan Besar Kurshiah tetap merasakan bahawa masih banyak yang harus baginda lakukan demi kesejahteraan rakyat, khususnya golongan wanita. Ini telah membawa baginda untuk mengasaskan penubuhan satu lagi organisasi, iaitu Perkumpulan Perempuan atau lebih dikenali sebagai WI (Women’s Institute). Baginda turut menjadi Penaung seumur hidup kepada pertubuhan tersebut.

Pada Mei 1961, Tunku Ampuan Besar Kurshiah telah mengasaskan Lembaga Kebajikan Perempuan Islam (LKPI) dan baginda telah menjadi Yang Dipertua pertama pertubuhan tersebut dan ahli seumur hidup sehinggalah akhir hayat baginda. Bangunan Tunku Ampuan Besar Kurshiah yang terdiri daripada asrama serta pejabat LKPIM merupakan antara peninggalan baginda buat seluruh masyarakat. Tunku Ampuan Kurshiah juga telah menjadi penaung kepada Persatuan Kebajikan Haiwan PAWS kerana keprihatinan baginda terhadap kebajikan haiwan peliharaan. Pada 27 Oktober 1974, Tunku Ampuan Besar Kurshiah telah diberi anugerah Pingat Emas Tun Fatimah oleh Majlis Kebangsaan Pertubuhan-Pertubuhan Wanita Malaysia (NCWO) bagi mengenang segala jasa baginda terhadap kebajikan serta pendidikan wanita dan kanak-kanak di negara ini.

Pada tahun 1962, Maktab Perempuan Melayu telah ditukarkan kepada nama Kolej Tunku Kurshiah, sebagai satu simbolik dan tanda keprihatinan Tunku Ampuan Kurshiah terhadap bidang pendidikan gadis-gadis muda. Kolej yang terletak di Seremban, Negeri Sembilan ini merupakan sebuah sekolah berasrama penuh yang kini amat terkenal dengan reputasi dan presatsi cemerlangnya serta telah ramai melahirkan tokoh-tokoh wanita berkaliber di Malaysia.

Kemangkatan Tunku Puan Besar Kurshiah

YTM Tunku Puan Besar Kurshiah telah kembali ke rahmatullah dalam tidurnya pada tanggal 2 Februari 1999, iaitu pada usianya 88 tahun. Jenazah baginda telah disemadikan di Istana Seri Menanti, Negeri Sembilan. Kemangkatan baginda ini amat dirasai oleh seluruh lapisan masyarakat dan Tunku Puan Besar Kurshiah akan sentiasa dikenang sebagai ibu pertiwi yang telah banyak menabur budi.

Kesimpulan

Penglibatan Tunku Puan Besar Kurshiah dalam pelbagai aktiviti kebajikan khususnya demi kepentingan golongan wanita, gadis dan kanak-kanak merupakan antara sumbangan terbesar beliau dalam memperkasakan peranan wanita di Malaysia. Azam baginda hanyalah untuk melihat golongan wanita dapat berdiri di atas kaki mereka sendiri dan mampu untuk menyumbang demi pembangunan negara. Secara asasnya, Tunku Puan Besar Kurshiah telah membuka jalan dan memberi inspirasi kepada wanita-wanita di Malaysia untuk terus mengorak langkah dalam mengejar impian mereka. Semoga segala sumbangan dan bakti baginda akan terus dihargai dan dikenang dalam diri setiap wanita di negara ini.

Rujukan

Amirul, I. (2011). YMM Almarhum Tuanku Puan Besar Kurshiah: Lambang Kedaulatan Wanita Melayu. Retrieved November 25, 2018, from http://warisanpermaisuri.blogspot.com/2011/11/ymm-almarhum-tuanku-puan-besar.html

Siti Rosnah, H. A. (2006). Raja Permaisuri Agong: Payung Mahkota Ibu Pertiwi. Kuala Lumpur, Malaysia: Golden Books Centre Sdn Bhd.


Steve Titus – Kisah Sadis Lelaki Yang Dituduh Pero-gol

Saya nak kongsikan kisah seorang pemuda suatu ketika dahulu pernah menjadi mangsa “misconduct” mahkamah & korupsi polis. Steve Titus, pemuda Washington. Umurnya 31 tahun & pada petang itu, dia baru saja pulang dari makan malam bersama tunangnya.

Titus tidak mempunyai sebarang rekod jenayah. Dia diberitahu terdapat kes ro-gol telah berlaku. Pihak polis menggambarkan bahawa pero-gol tersebut berumur dalam lingkungan 30-an, berjanggut dan memandu kereta biru sama seperti Titus.

Polis meminta supaya gambar Titus diambil dan Titus bersetuju. Ketika mangsa melihat kesemua gambar suspek, mangsa tunjuk pada gambar Titus dan berkata, “That one is closest”.

Dua hari kemudian…

Dua hari kemudian, polis terjah pejabat Titus & Titus dijatuhkan dakwaan mero-gol gadis tersebut. Lalu, dia dibawa ke perbicaraan. Ketika perbicaraan tersebut berlangsung, mangsa daripada ragu terus yakin bahawa Titus adalah pero-golnya.

“I am absolutely positive that is the man”.

Mahkamah memutuskan Titus bersalah dan dijatuhkan hukuman penjara. Sebelum hukumannya dijatuhkan, Titus telah meminta bantuan jurnalis dari Seattle Times, Paul Henderson untuk menyiasat sendiri kesnya.

Setelah membuat banyak siasatan, Henderson menemui banyak bukti yang tak konsisten bagi menunjukkan bahawa Titus tidak bersalah. Henderson bawa kes ini kepada mahkamah supaya kes Titus dibicarakan semula. Dengan bantuan pihak polis, siasatan diteruskan.

Akhirnya, siasatan mendapati Titus tak bersalah. Pero-gol yang sebenar ialah Edward Lee King yang mengakui telah melakukan lebih 50 jenayah r-ogol.

Apabila gambar Edward dipaparkan kepada mangsa, gadis itu mula menangis, , “Oh my God, what have I done to Mr. Titus?”

Dakwaan ke atas Titus digugurkan. Walaupun Titus terlepas daripada hukuman, Titus menyatakan dia telah hilang segalanya.

“I lost my fiancée because I spent so much time dwelling on this, and I’ve changed. I’m not the person she knew. I lost my job, my family lost their savings, $9,000. I owe $3,000 to my attorney.”

Titus mengeluarlan fail saman sebanyak $20 juta ke atas pegawai-pegawai dan jabatan yang pernah melakukan “misconduct” ke atas dirinya.

Belum sempat perbicaraan saman tersebut bermula, Titus meninggal dunia akibat sakit jantung.

Siasatan mendapati, terdapat fabrikasi bukti yang dilakukan oleh pihak polis bagi menunjukkan bahawa Titus bersalah

Tetapi perkara ini sebenarnya perhatian Elizabeth Loftus, ahli psikologi. Dia hairan mengapa mangsa dari ragu menjadi yakin bahawa Titus adalah pero-gol.

Perasan tak, ketika ditayangkan gambar² suspek, mangsa tunjuk pada gambar Titus dan berkata, “That one is closest”.

Kemudian, sewaktu perbicaraan, mangsa berkata, “I am absolutely positive that is the man.”

Apabila Loftus melakukan kajian ke atas memori/ingatan manusia, beliau mendapati ingatan manusia ini mudah tercemar dan rapuh.

Memorinya mudah ditukar/alter apabila disuap dengan pelbagai maklumat yang berkaitan.

Suatu ketika dahulu, pada tahun 2010, pernah kecoh ramai orang dakwa dengan penuh yakin bahawa Nelson Mandela ma-ti dalam penjara. Siap ada yang mendakwa pernah melihat majlis pengebumian tersebut.

Sedangkan Mandela meninggal pada tahun 2013, lama selepas dia keluar dari penjara.

Dulu pun orang pernah kecoh pasal kartun ini. Ramai orang mendakwa ejaaan sebenar kartun ini ialah “Bereinstein” walaupun realitinya ialah “Bereinstain”.

Dan ini juga pernah berlaku, sehingga timbulnya pelbagai teori dari konspirasi sehinggalah ke teori dunia selari, Deja Vu dan sebagainya.


Lookisme – Menelusuri Konsep Dibawakan Drama True Beauty

True Beauty merupakan k-drama yang hangat diperkatakan segenap dunia kerana jalan cerita yang diadaptasi daripada webtoon. Konsep drama ini pada mulanya menceritakan tentang dugaan yang dilalui seseorang berwajah hodoh di alam remajanya.

Drama yang berlatarbelakangkan alam persekolahan remaja ini tampak menenekankan konsep good-looking. Im Jugyeong merupakan pelajar sekolah menangah yang diabggap hodoh. Dia kerap dibuli sehingga akhirnya ditukarkan sekolah. Dia mula belajar tentang solekan, sehingga menjadi suatu kebiasaan bagi menyesuaikan dirinya dengan sekolah baharunya.

Mengambil pengalaman ketika di sekolah lamanya, dia tahu bahawa masyarakat sangat mementingkan wajah dan rupa. Pelajar sekolah menengah di Korea Selatan kebanyakannya berminat hal ehwal kecantikan dan persolekan, tidak terkecuali pembedahan plastik. Remaja kebiasaannya menerima pembedahan plastik pada hari jadi atau graduasi mereka [1].

Salah seorang ahli falsafah pernah berkata, tiada siapa yang dilahirkan hodoh, tetapi kita lahir dalam kalangan masyarakat yang menilai. Seharusnya, falsafah yang diperkatakan ini bertepatan dengan konsep dibawa drama True Beauty.

Tidak sekadar mengajar untuk bersolek dan dikatakan ‘menipu diri sendiri’, drama ini juga mengajar orang supaya menerima baik dan buruk kerana setiap orang ada kelemahannya seperti mana Lee Su Ho (hero) boleh jatuh hati kepada Im Jugyeong (heroin) meskipun dia tahu wanita tersebut berwajah hodoh.

Mengikut data di Korea Selatan, orang yang berwajah cantik atau elok mendapat peluang pekerjaan yang lebih mudah berbanding yang tidak bermuka elok. Mengikut sumber, terdapat ramai selebriti Korea Selatan yang berwajah elok dari yang berbakat.

Terdapat juga masyarakat Korea yang tersepit dengan trend K-Beauty. Mereka terlalu obses dengan kecantikan, sehingga sanggup berbuat apa sahaja. Malahan ada yang sanggup tidak keluar dari rumah tanpa ‘mekap’ setebal 10 inci. [2].

Lookisme merupakan suatu perkara serius di Korea. Selain rasisme, masalah lookisme juga menjadi semakin tenat di Korea. Hal ini adalah kerana wajah menjadi suatu hierarki masyarakat Korea. Lebih baik wajahnya, lebih dipandang mulia. Lebih hodoh wajahnya, lagilah diejek dan ditolak mentah. [3]

Seperti mana yang dilihat di permulaan drama True Beauty, Im Jugyeong dibuli cukup teruk sekali oleh pembuli yang dianggap cantik di mata masyarakat. Malahan, pada episod baru-baru ini Jugyeong dianggap dewi sehinggalah video berserta wajah hodohnya itu tular.

Dihimpit masalah Lookisme yang menjadi-jadi, tidak terkecuali masalah pembulian yang semakin menular, remaja kini tersepit dengan keadaan dinilai oleh orang lain. Tidak kira sama ada di Korea Selatan mahupun Malaysia sekalipun, lookisme bukan sesuatu dipandang remeh.

Trend yang berbahaya ini boleh memberi kesan hilang keyakinan diri, tiada semangat malahan boleh membawa kepada kes bunuh diri dan sebagainya. [4]

RUJUKAN:

[1] https://www.creatrip.com/en/blog/7717

[2] https://amp.scmp.com/lifestyle/fashion-luxury/article/2125286/k-beauty-ugly-face-south-koreas-obsession-women-looking

[3] https://medium.com/@05hhHiFtTNAltLl/the-seriousness-of-lookism-in-south-korea-the-importance-of-appearance-in-south-korea-b84830eac039

[4] https://www.arcgis.com/apps/Cascade/index.html?appid=2121cc20254d4a01af584851feace5f0#:~:text=%E2%80%9CThe%20lookism%20syndrome%20extends%20beyond,others%20or%20an%20ungainly%20walk.

Artikel dikirimkan oleh MYdrama untuk The Patriots.


Harry S. Truman: Presiden US Yang Jatuh Miskin

Semua orang tahu bahawa Presiden Amerika Syarikat sememangnya kaya-raya. Barack Obama membuat AS$15.6 juta daripada royalti dua bukunya (Alexander, 2017).

Bill Clinton pula mendapat AS$106 juta daripada royalti buku dan ucapan politik, belum lagi sebagai penasihat kewangan (Alexander, 2016).

Senang kata, siapa yang masuk White House tentu sekali keluar dengan akaun bank berangka-angka. Tetapi sebenarnya ada seorang pemimpin Amerika Syarikat yang jatuh miskin selepas keluar White House.

Harry S. Truman bernasib baik kerana popularitinya dalam kalangan Parti Demokratik yang tidak menyukai Naib Presiden Henry A. Wallace.

Jadi Presiden Franklin D. Roosevelt pun memilih Truman sebagai “orang kedua” (running mate).

Kemenangan Roosevelt pada tahun 1944 menjadikan Truman Naib Presiden. Dan Roosevelt tidak lama kemudian pergi buat selamanya. Jadi Truman pun menjadi Presiden Amerika Syarikat.

Lapan tahun Truman memimpin negara. Ramai yang berkata beliau akan tewas dalam pilihan raya 1948.

Kutipan suara pihak media pun berkata Thomas E. Dewey akan menang.

Perpecahan dalam kalangan Parti Demokratik tidak menjadi penghalang, kerana Truman mendapat majoriti diperlukan untuk memimpin sehingga 20 Januari 1953.

Beliau keluar daripada White House untuk kembali ke sebuah rumah berwarna putih di Missouri. Rumah Truman memang tidak megah pun. Untuk mencari makan, Truman mengajar di beberapa universiti tempatan.

Tetapi Truman enggan menyertai mana-mana badan korporat kerana tidak mahu menjejaskan integriti seseorang daripada White House.

Jadi Truman sebenarnya tiada simpanan tetap mencukupi sampai mengalami masalah kewangan. Satu-satunya pendapatan beliau ada ketika itu ialah pencen seorang t3nt3ra iaitu AS$112.56 sebulan [nilai sekarang: AS$1,076] (McCullough, 1992). Ketika itu bekas presiden tiada pencen (Dallek, 2008).

Truman terpaksa mengambil pinjaman peribadi daripada sebuah bank di Washington untuk menampung sara hidup sendiri. Sama seperti Clinton dan Obama, Truman pun mencuba nasib dalam dunia buku.

Tetapi bukan mudah untuk menulis sebuah memoir. Seramai 12 penulis profesional membantu Truman untuk siapkan buku ini. Tetapi semuanya tidak sesuai, bagi Truman.

Siap saja memoir tersebut, Truman mendapat AS$670,000 dalam bentuk pendahuluan royalti. Tetapi hampir AS$450,000 perlu dibayar kerana Truman berhutang dengan pihak cukai.

Baki AS$220,000 pula bukan milik Truman sepenuhnya, kerana beliau perlu membayar gaji penulis-penulis yang membantunya. Apabila beliau melangsaikan semua bayaran, hanya AS$37,000 sahaja tinggal dalam simpanannya (Ferrell, 1994).

Buat seketika, Truman memang selamat dari segi kewangan. Tetapi beberapa tahun kemudian, beliau membuat suatu pengakuan pada John McCormack. Bahawa kalau tidak jual hartanah diwarisi daripada ibundanya, Truman perlu memohon bantuan kewangan (financial relief).

McCormack yang merupakan Pemimpin Majoriti Dewan Perwakilan menggunakan pengaruhnya untuk meluluskan suatu rang undang-undang baharu untuk manfaat bekas-bekas presiden.

Dibawah akta baharu, bekas presiden akan mendapat pencen AS$25,000. Jadi Truman pun boleh menghela nafas lega kerana tidak lagi perlu risau tentang kewangan. Malah Herbert Hoover yang ditewaskan Roosevelt 20 tahun sebelumnya pun menerima pencen ini… untuk menjaga aib Truman.

Nasib yang menimpa Truman ini benar-benar mendidik politik Amerika Syarikat bahawa bekas presiden pun perlu dipelihara.

Tetapi ia juga menunjukkan bagaimana orang miskin hidup di tanah air dikatakan negara paling kaya dunia.

Keturunan Truman tidak lagi miskin hari ini, kerana cucunya Clifton Daniel mempunyai jawatan dalam Institut Perpustakaan Harry S. Truman, juga sebagai penulis buku sendiri.

RUJUKAN:

Alexander, D. (2016, November 8). How Bill and Hillary Clinton Made $240 Million In The Last 15 Years. Forbes.

Alexander, D. (2017, Januari 20). How Barack Obama Has Made $20 Millon Since Arriving in Washington. Forbes.

Dallek, R. (2008). Harry S. Truman. Times Books. Halaman 150.

Ferrell, R.H. (1994). Harry S. Truman: A Life. University of Missouri Press. Halaman 387.

McCullough, D. (1992). Truman. Simon & Schuster. Halaman 1,099.


Apa Yang Akan Berlaku Kalau Manusia Pupus?

Kita bukan bincang tentang Hari Pengakhiran atau Kiamat. Kalau kita berbincang hal ini bermaksud segala isi alam semesta akan masuk hayat akhir dan akhirnya lenyap mengikut takdir Tuhan.

Bayangkan jika Koronavirus ini tidak terkawal, kemudian melenyapkan seluruh umat manusia, sekaligus mengisytiharkan manusia sebagai spesis pupus (haraplah tak menjadi), apakah akan terjadi kepada Bumi?

Untuk artikel ini, kita membincangkan apakah spesis yang mendominasi dunia selepas ketiadaan manusia. Jangan salah faham. Saya tidak bermaksud untuk meramal masa depan. Saya hanya berkongsi kebarangkalian ini mengikut sudut sains alam yang telah saya pelajari.

Rata-rata kita mungkin menyatakan Bumi kembali hijau dengan meliar kembali tumbuh-tumbuhan dan haiwan tidak lagi mengalami kepupusan di tangan manusia. Ini andaian yang baik untuk memperlihatkan Bumi selepas ketiadaan manusia. Namun, para saintis masih tertanya-tanya, apakah yang menguasai dunia selepas manusia?

Manusia adalah satu-satunya spesis dalam dunia organisma yang tidak mengalami krisis ancaman, lebih-lebih lagi kepupusan kerana manusia-lah spesis yang paling maju beradaptasi di Bumi dengan pembinaan ketamadunan. Dalam sudut sains alam, manusia adalah spesis dominan dari seluruh flora dan fauna.

Apakah spesis dominan itu? Spesis dominan adalah gelaran kepada mana-mana spesis yang mendominasi ekologi dunia. Senang kata, spesis yang menguasai dunia.

Di awal pembentukan Bumi hingga sekarang, Bumi mempunyai fasa-fasa tertentu yang dibahagikan oleh para saintis untuk mengkaji lebih lanjut akan perubahan Bumi. Setiap fasa tersebut, ada satu atau dua spesis yang mendominasi dunia.

Contohnya, Era Cambria iaitu sekitar 541 juta tahun dulu, Bumi mengalami ‘letupan Cambria’ iaitu perkembangan pesat spesis invertebrata (haiwan tidak bertulang) sehingga serangga menjadi haiwan dominan ketika itu. Satu lagi contoh paling popular adalah Era Triassic (251 juta tahun dulu) dan Jurassic (201 juta tahun dulu). Tahu haiwan apa yang kuasai dunia? Ya, dinosaur adalah rajanya. Masuk era Cenozoic iaitu 66 juta tahun, haiwan mamalia menjadi raja dunia, kemudian manusia mengambil tempat sejak manusia pertama menjejaki Bumi.

Setiap spesis atau haiwan dominan mesti ada hayat akhirnya. Buat masa sekarang manusialah spesis dominan, tiada apa yang mampu mengganggu populasi manusia melainkan bencana alam. Telah banyak kali bencana alam mengancam populasi manusia, namun manusia tetap kekal teruskan hidup dari kesengsaraan itu. Walau bagaimanapun, penguasaan manusia tetap ada hayat akhirnya. Bencana alam apakah yang mampu melenyapkan populasi manusia? Biar masa tentukan.

Sudah pasti, jika manusia telah tiada di saat Bumi masih berpusing mengelilingi matahari, apakah haiwan seterusnya memegang gelaran spesis dominan? Ramai para saintis berpandangan bahawa saudara biologi terdekat kita adalah calon sesuai untuk menjadi spesis dominan seterusnya. Siapakah dia? Sudah semestinya haiwan primat (monyet, beruk, dan gorilla)!

Secara biologi, primat mempunyai persamaan dengan manusia. Dalam banyak kajian terhadap haiwan ini, mereka mampu berfikir, melakukan kerja, dan menggunakan teknologi dengan mudah. Tapi untuk memahirkan primat ini menguasai apa yang manusia lakukan, ia perlukan masa dan ruang untuk menjayakan. Tengok saja wayang Planet of the Apes, begitulah bayangannya jika primat menguasai dunia menggantikan manusia.

Walau bagaimanapun, bagaimana jika primat bukanlah spesis dominan seterusnya yang kita harapkan? Bayangkan jika primat pupus lebih awal dari manusia, haiwan apakah lagi yang mampu menggantikan manusia? Di sini kita kena berfikir mendalam bahawa memanusiakan sesebuah spesis haiwan bukanlah caranya untuk menggantikan manusia.

Kepintaran untuk mengurus tamadun dan dunia ciptaan manusia cumalah ciri khas yang hanya terdapat dalam diri manusia untuk meneruskan hidup sebagai spesis dominan. Kita perlu kembali kepada teori evolusi. Evolusi terjadi apabila sesebuah spesis harus menempuh hidup di sesuatu persekitaran yang sukar untuk populasinya berkembang. Untuk manusia meneruskan hidup, evolusi pemikiran diperlukan untuk merubah gaya hidup nomad. Evolusi ini berlaku sehingga manusia mencapai tahap teratas, iaitu sebagai spesis yang paling gah beradaptasi.

Begitu juga dinosaur di zaman Jurassic. Untuk dinosaur teruskan hidup, ia perlu menjadi ganas bagi dinosaur karnivor dan menjadi lebih defensif bagi dinosaur herbivor. Kedua-dua tindakan ini melahirkan ciri khas kedua-dua jenis dinosaur. Begitu juga dengan haiwan invertebrata apabila berada di fasa agung mereka, ia mesti membiak secara merebak dan pantas untuk kelangsungan hidup mereka, sehingga kini serangga masih bertahan kerana ciri pembiakannya.

Maka, pemilihan spesis dominan bergantung kepada evolusi pada setiap haiwan. Jika evolusi sesetengah haiwan mampu beradaptasi di Bumi melebihi evolusi haiwan lain, ternyata haiwan itu terpilih sebagai spesis dominan.

Mungkin selepas manusia, semut-lah spesis dominan yang dinanti-nantikan? Ataupun harimau yang sekian lama bertahan populasi mereka, kan?

RUJUKAN:

Bussiere Luc (12 July 2019). If Humans Were Wiped Out, Which Species Would Dominate Our Planet? Science Alert. Retrieved from 30 January 2020. https://www.sciencealert.com/if-humans-were-wiped-out-which-species-would-become-most-dominant


Teori-Teori Saintifik Dalam Steins;Gate

Anime ini bergenre sains fiksyen. Lebih dekat dengan fizik, terutamanya berkenaan masa, nak merentas masa. Nak tahu cerita dia, pergi tonton sendiri. Aku suka nak ketengahkan teori-teori yang terdapat dalam anime ini.

1. Hukum Termodinamik Ke-2 (2nd Law of Thermodynamics)

Sebelum aku masuk teori-teori yang terkandung dalam anime ini, sukalah aku nak perkenalkan dulu hukum paling power yang mentadbir alam ini, iaitu hukum termodinamik kedua. Dalam bahasa mudah, hukum ini menyatakan alam menuju ketidak-seimbangan. Maksudnya, kita semakin tua, bukan semakin muda. Bangunan semakin rapuh, bukan semakin cantik. Air semakin sejuk, bukan semakin panas. Kita semakin sakit, bukan semakin sihat.

Proses ini semua berlaku tanpa memerlukan apa-apa bantuan tenaga dan proses ini tidak akan berpatah balik. Nak berpatah balik boleh, tapi memerlukan tenaga (mesin). Tetapi penggunaan tenaga ini, akan membuatkan perkara lain menjadi lebih tidak seimbang. Contohnya, ais boleh cair apabila dibiarkan. Tetapi air tak mampu jadi ais bila dibiarkan sebab hukum termodinamik kedua ini. Jadi, kalau nak jadikan air itu beku, kita perlukan tenaga (peti sejuk). Tetapi penggunaan peti sejuk ini akan membuatkan sekeliling peti sejuk menjadi lebih panas.

Hukum inilah yang mewujudkan konsep masa itu ada arah dan arah itu akan terus ke depan dan tak mampu berpatah balik. Macam konsep air dan ais tadi, kita pun boleh reverse masa dengan tenaga, tetapi kita perlu menguasai ruang-masa terlebih dahulu. Kena keluar dari ruang-masa. Dan, malangnya, ruang-masa adalah asas kewujudan kita, kalau kita keluar dari ruang-masa, kita tiada kewujudan. Maka, selamanya kita tak mampu kuasai masa untuk ‘berpatah balik’.

2. Lohong Hitam (Black Hole)

Pada awal episod anime ini, kita akan melihat babak di mana Okabe Rintarou melakukan eksperimen ke atas mesin gelombang-mikro dan pisang jadi bahan uji. Pisang yang diuji itu kembali ke tempat asalnya (kembali ke masa lepas), tetapi dalam keadaannya berubah menjadi gel. Boleh dikatakan mesin gelombang-mikro itu adalah ‘mesin masa’ yang direka oleh Okabe.

Selepas itu, mereka didedahkan dengan eksperimen yang dijalankan oleh SERN ke atas beberapa orang individu yang kembali ke masa lepas melalui lohong hitam (black hole), lalu individu-individu tersebut bertukar menjadi gel apabila sampai ke masa lepas.

Menurut Makise Kurisu dalam anime ini, lohong hitam yang direka oleh SERN mempunyai ruang yang sangat sempit dan gravitinya pula terlalu tinggi. Apabila sesuatu objek dipaksa melaluinya, seolah-oleh objek tersebut dihimpit, lalu terhasillah gel tadi.

Okey, lohong hitam cuma ada dua jenis, iaitu Lohong Hitam Kerr, dan lagi satu Lohong Hitam Schwarzschild. Lohong hitam dalam anime ini adalah lohong hitam Kerr. Sebenarnya, aku tak jumpa logik macam mana mesin gelombang-mikro Okabe mampu bertindak seperti lohong hitam.

Lagi satu, aku juga tak nampak bagaimana lohong hitam mampu menjadi mekanisma untuk berpatah balik ke masa lepas. Tetapi, lohong hitam boleh membawa kita ke masa depan sebabnya lohong hitam mempunyai graviti yang sangat tinggi, maka masa akan bergerak lebih perlahan. Apabila kita duduk di lohong hitam dalam tempoh masa tertentu, kita akan dapati sekeliling kita akan bergerak dengan lebih laju, lantas kita akan terus ke masa depan.

3. Lubang Cacing (Wormhole)

Babak lubang cacaing tidak didedahkan dalam anime ini, tetapi saintis muda Makise Kurisu pernah menyebut tentang perkara ini. Namun, lubang cacing yang disebut olehnya berkisar tentang masa juga. Secara realitinya, lubang cacing tak mampu membawa kita ke mana-mana untuk merentasi masa kecuali ruang.

Meskipun jika suatu hari nanti kita mampu membina roket yang mampu mencapai kelajuan cahaya untuk mengembara jauh di angkasa raya, kita masih tidak mampu merentas ke seluruh galaksi bima sakti sebab terlalu luasnya galaksi itu. Tetapi lubang cacaing mampu menjadi jalan pintas perjalanan kita. Ia lebih kurang macam pintu Doaremon itulah.

4. Teleportasi Kuantum (Quantum Teleportation)

Seterusnya kita akan melihat babak-babak di mana Okabe dan rakan-rakan cuba menghantar informasi (mesej) ke masa lepas untuk mengubah masa lepas. Okey sebelum itu, nak maklumkan hukum termodinamik kedua pernah ‘broken’ (dinafikan) pada peringkat kuantum, tetapi hanya dalam tempoh masa dua saat, tanpa bantuan sebarang tenaga. Lebih daripada itu, ia kembali mengikuti hukum tersebut.

Teleportasi kuantum secara analoginya macam kau teleport diri kau ke tempat lain dengan beberapa buah kaedah. Pertamanya, diri kau akan diceraikan menjadi atom-atom, selepas itu atom-atom tersebut akan bercantum semula ke destinasi. Tetapi secara logiknya, kau perlu ‘mati’ dulu untuk hidup semula ke tempat lain. Cara kedua pula, cuma perlu hantar ‘informasi’ (quantum state) diri kau, lalu mesin teleportasi itu sendiri akan menghasilkan diri kau yang baru di destinasi yang baru dengan menggunakan ‘informasi’ tersebut.

Cumanya, ia mungkin jadi persoalan, adakah diri kita yang baru itu adalah diri kita yang asal? Mengikut teorem kuantum, ia melarang sebarang bentuk pengklonan (cloning). Maka, diri kita yang baru bukanlah diri kita yang original. Dan lebih mengejutkan, diri kita akan ada dua orang dalam satu masa. Satu di tempat asal, satu lagi di destinasi. Tambahan lagi, sistem otak masih sukar untuk difahami.

Berhubung dengan anime tersebut, Okabe cuba menghantar informasi-informasi tersebut ke masa lepas dengan konsep teleportasi kuantum. Teleportasi tersebut bukanlah berpindah tempat, tetapi berpindah masa, iaitu ke masa lepas. Secara teorinya, hal ini boleh berlaku sebab informasi (data) merupakan objek kuantum yang mampu menafikan hukum termodinamik kedua untuk tempoh masa yang singkat, lalu ia boleh kembali ke masa lepas.

Dalam babak-babak kemuncak, kita akan lihat Okabe beberapa kali melalukan lompatan ke masa lepas untuk menyelamatkan kawannya, Mayuri. Secara teorinya, Okabe tidak menghantar dirinya ke masa lepas. Tetapi dia menghantar memorinya ke diri masa lepas sama seperti dia menghantar mesej itu tadi.

5. Teori Kekacauan dan Kesan Rama-rama

Ketika Okabe cuba menghantar mesej ke masa lepas untuk mengubah peristiwa-peristiwa tertentu telah mengakibatkan berlakunya gelombang kekacauan yang mengakibatkan sekeliling dunianya berubah. Walaupun perubahan yang dilakukan hanyalah kecil, tetapi ia memberikan kesan yang cukup besar. Kesan ini dipanggil sebagai kesan rama-rama (Butterfly Effect).

Terdapat satu kata-kata berkenaan kesan ini iaitu, “Sekecil-kecil kibaran sayap rama-rama mampu menghasilkan taufan di sebahagian dunia.”

Konsep ini sebenarnya adalah asas matematik yang diaplikasikan dalam banyak disiplin untuk meramalkan sesuatu, contohnya macam kaji cuaca. Dalam anime tersebut, perubahan kecil mampu mengakibatkan hal yang besar dan serius.

6. Multiversiti

Konsep Multiverse asalnya bermula daripada eksperimen celah ganda dua (double slit) untuk menguji sifat cahaya, sama ada ia bersifat zarah ataupun gelombang. Aku rasa, kalau aku terangkan pasal eksperimen tersebut, korang tak akan faham. Cuma secara analoginya, teori multiverse ini menyatakan, apabila kita mempunyai pilihan, ia akan menghasilkan dunia yang baru. Contohnya, kalau kita mempunyai pilihan sama ada untuk memilih baju biru ataupun merah, dan secara realitinya kita memilih baju biru, dimensi (dunia) baru akan tercipta di mana kita memilih baju merah.

Dalam anime ini Okabe mencipta dunia dan garis-masa (timeline) baru dengan mengubah masa lepas. Yang menariknya, garis-masa dalam anime ini cuma ada dua saja, iaitu alpha dan beta. Dan dalam alpha dan beta ada sub-garis-masa (sub-timeline). Konsep sub-garis-masa ini adalah, sub-garis-masa yang diduduki oleh Okabe adalah garis-masa yang ada kewujudan. Sub-garis-masa yang lain akan musnah. Tetapi apabila dibuat garis masa, kita akan dapati sub-garis-masa itu semua akan menuju ke satu destinasi yang sama cuma melalui jalan-jalan yang berbeza.

Dalam anime ini, destinasi Mayuri adalah akan mati dalam satu tempoh masa tertentu. Okabe cuba menyelamatkan Mayuri, tetapi dia tetap mati cuma dengan cara berbeza. Cara berbeza ini adalah pelbagai sub-garis-masa yang wujud. Untuk melihat Mayuri hidup, Okabe perlu merentasi dimensi beta, di mana di garis-masa tersebut destinasi Mayuri adalah hidup.

Aku rasa itu saja.

– Zamir Mohyedin –


‘Trilogi’ Harley Quinn: Polemik Box Office PG-13 VS R

“One man’s trash is another man’s treasure.”

Warner Bros. (WB) dan DC kembali menghangatkan berita perfileman di dada-dada skrin telefon pintar serta komputer dalam era pandemik ini dengan kedatangan filem IP terbaharu mereka daripada siri kumpulan Task Force X/ Sui.ci.de Squad melalui filem bertajuk The Sui.ci.de Squad yang telah menemui penonton sejak awal Ogos lepas.

Menarik perhatiannya pada kali ini, filem yang telah menelan belanja produksi sebanyak 185M USD ini diarahkan oleh seorang pengarah karismatik yang popular dengan idea radikal gila-gilanya yang tersendiri iaitu James Gu.nn – seorang figura yang sinonim dengan francais Guardians of the Galaxy dari kem sebelah, Marvel Studios/Disney.

Imbas kembali pada sekitar tahun 2018, beberapa ciapan berdekad lama daripada pengarah tersebut yang bernada sedikit jelek telah dikorek semula oleh warga maya dan social justice wa.rrior (SJW) tersa.kiti dan selektif pada ketika dunia Hollywood masih dilanda tempias kempen #MeToo.

Akibat te.kanan daripada perkara tersebut, Disney dan Marvel Studios telah membuat satu keputusan drastik dengan menendang keluar James Gu.nn dari pasukan produksi, secara tidak langsung menyingkirkannya daripada projek filem Guardians of the Galaxy Vol. 3 yang sedang dibangunkannya.

Tapi bak kata orang tua-tua, “rezeki tidak pernah salah alamat”; beberapa hari selepas itu, WB terus mengambil kesempatan yang terhidang dengan bermurah hati mengutip semula James Gu.nn dan membuat perjanjian bersama sebelum menyerahkan kunci projek filem The Sui.ci.de Squad kepadanya.

[Disney dan Marvel Studios kemudiannya ibarat menjilat semula ludah mereka apabila membuat u turn dengan mengambil semula James Gu.nn bagi menyambung projek filem Guardians of the Galaxy ketiga yang bakal menemui penonton pada tahun 2023. Tidak pasti sama ada James Gu.nn hanya bersetuju sekadar one and done deal bagi menyelesaikan ‘unfinished business’ dengan menamatkan trilogi GotG miliknya atau akan terus bekerjasama lagi dengan studio milik tikus gergasi yang terkenal itu lagi].

Namun pengambilan James Gu.nn oleh WB hadir dengan sebuah harga yang sedikit mahal.

Demi mendapatkan persetujuan sentuhan arahan James Gu.nn, WB terpaksa memenuhi kehendaknya supaya filem sequel yang berkisarkan anggota-anggota penjen.ayah, memetik kata-kata Amanda Waller, “the worst of the worst” ini difilemkan dengan klasifikasi rating R.

Berdiri sekali lagi dalam kelompok supervillian ‘worst of the worst’ ini pula ialah seorang watak fan-favorite yang tidak perlu diperkenalkan lagi iaitu Harley Quinn, yang kembali semula membuat penampilan ketiganya dalam ‘mini-universe’ siri Sui.ci.de Squad kali ini selepas bergerak secara solo buat seketika pada tahun 2020.

Harley Quinn: Penyambung Legasi Tiga Buah Filem

Filem Sui.ci.de Squad direalisasikan pada tahun 2016 dengan pengenalan kepada beberapa watak baharu DC yang ternama buat pertama kalinya seperti De.adsho.t (Will Smith), The Joker (Jared Leto), Amanda Waller, Captain Boomerang, Ki.ll.er Cr.oc, dan lain-lain lagi termasuklah dengan karakter Harley Quinn.

Walaupun menerima kecaman kritikal yang teruk, filem arahan David Ayer (F.ury, End of Watch) ini tetap memperoleh kutipan pec.ah panggung yang bagus serta gah dengan kemenangan dalam anugerah Oscar pada tahun 2017 bagi kategori ‘Solekan dan Dandanan Gaya Rambut Terbaik’ (Best Makeup and Hairstyling).

Menunggang populariti Harley Quinn yang mencanak naik melalui bawaan cemerlang Margot Robbie (Wolf of Wall Street, I, Tonya) dalam filem tersebut, WB terus mengorak langkah seterusnya dengan memberikan lampu hijau kepada projek filem solo pertama Harley Quinn melalui filem *tarik nafas* Birds of Prey (and the Fantabulous Emancipation of One Harley Quinn) *hembus nafas*. (tajuk yang aku sentiasa prefer ialah Harley Quinn and The Birds of Prey).

Mengejutkan lagi, WB – sebuah studio yang infamous dengan laporan percampuran urusan kreatif dan visi beberapa pengarah untuk filem-filem DC sebelum ini – termasuklah dengan filem Sui.ci.de Squad (2016) – bersetuju untuk memberikan penarafan R buat filem solo pertama Harley Quinn tersebut.

Secara tidak langsung, filem spin-off Sui.ci.de Squad (2016) tersebut yang diarahkan oleh pengarah muda berbangsa Chinese-American bernama Cathy Yan dengan lakon layar daripada Christina Hodson telah menjadi filem R-rated pertama bagi tayangan di pawagam dalam dunia sinematik mereka yang dipanggil media dengan gelaran DC Extended Universe (DCEU).

Dalam pada itu, berkemungkinan atas dasar ingin menjauhkan diri daripada stigma kritikan negatif filem Sui.ci.de Squad (2016), termasuk untuk menyu.ntik satu variasi yang lebih segar dan dinamik, WB kemudiannya memanggil James Gu.nn untuk mengambil alih tampuk penulisan dan pengarahan bagi filem ke-2 dalam siri tersebut.

Menariknya, garapan mengenai karakter Harleen Quinzel yang sentiasa bersikap energetik, ranggi, dan gila-gila dalam ketiga-tiga filem yang berbeza ini telah memberikan pengembangan dan lengkungan cerita (story arc) yang berlainan dan unik dalam setiap ketiga-tiga filem lakonannnya.

Melalui Sui.ci.de Squad (2016), penonton dapat menyaksikan asal-usul Harley Quinn ketika dia berada di bawah pengaruh dan kawalan partner-in-cri.me-nya, The Joker, yang senantiasa berkelakuan abusif dan toksik melalui beberapa babak imbas kembali di sepanjang filem ini.

Pada masa yang sama, Harley juga ditunjukkan dapat bekerjasama dan membina hubungan setiakawan yang baik dengan rakan-rakan asing baharunya dalam kumpulan supervillain itu, terutamanya dengan watak De.adsho.t, Captain Boomerang, dan Rick Flag.

Versi Birds of Prey (2020) pula memperlihatkan sisi baharu Harley Quinn yang memulakan kehidupan solonya di Kota Gotham dengan mencari jalan untuk keluar daripada bayangan hidup Mr J (sama seperti plot siri animasi solonya yang bertajuk Harley Quinn).

Perjalanan Harley dalam filem ini sekali lagi telah memaksanya untuk bekerjasama dengan beberapa rakan baharu yang di pengakhirannya telah membentuk sebuah kumpulan vigilante yang dikenali sebagai Birds of Prey. (mengolah mutiara kata-kata Will Smith, “So that’s it. What, we’re some kinda…Birds of Prey?”)

Manakala yang terbaharu ialah versi The Sui.ci.de Squad (2021) – filem yang hanya menunjukkan serba sedikit mengenai sosok Harley Quinn yang sudah keluar secara keseluruhannya daripada bayangan hidup Puddin-nya – termasuk dengan menjadi semakin berhati-hati dalam menjalinkan apa-apa hubungan istimewa yang seterusnya.

Semangat setiakawan dan anti-hero Harley Quinn semakin terserlah dalam nukilan kali ini bersama-sama rakan taulan baharunya seperti Blo.odsport, Ratcatcher 2, dan sudah semestinya, watak comel terkini kesukaan ramai, King ‘num num’ Shark.

Yang tidak dijangka, sisi perubahan dan perkembangan watak ciptaan penulis legenda siri Batman: The Animated Series, Paul Dini, dalam ketiga-tiga filem DCEU ini juga diikuti dengan perubahan mengejut industri pemasaran & pengedaran filem di Amerika Syarikat (dan dunia) sejak kedatangan koronavirus yang banyak mengubah fabrik industri perfileman Hollywood secara keseluruhannya.

Kebanyakan penonton tentu sahaja dapat mengingati dan merasai tiga situasi dan suasana dunia yang berbeza melalui pengalaman tontonan ketiga-tiga filem ini.

Sui.ci.de Squad (2016) hadir dalam keadaan dunia yang masih normal daripada sebarang suasana pandemik. Manakala Birds of Prey (2020) pula muncul pada fasa permulaan dunia sedang diser.ang oleh virus pandemik tersebut (tayangan pada bulan Februari).

Kini, The Sui.ci.de Squad (2021) menjengah dalam keadaan kebanyakan tempat di dunia masih bertarung dan bergelut lagi dengan keadaan krisis kesihatan yang telah sama sekali mengubah cara interaksi dalam kehidupan sosial seharian manusia.

Akibat daripada tiga latar belakang keadaan yang berbeza ini, jumlah kutipan pec.ah panggung bagi setiap filem ini juga turut merasai tempias yang berlainan antara satu sama lain.

Prestasi Komersial & Kritikal

Sui.ci.de Squad (2016) vs Birds of Prey (2020) vs The Sui.ci.de Squad (2021)-

Ulasan negatif daripada para pengkritik filem dan pejuang papan kekunci tidak menghentikan Sui.ci.de Squad (2016) daripada mengutip jumlah box office yang mengagumkan sebanyak USD 746.8M. Itupun tanpa dipasarkan untuk tayangan di China yang dikenali sebagai ‘market lubuk keuntungan filem!’

Manakala spin-off bagi filem tahun 2016 itu pula, Birds of Prey (2020), hanya dapat mengutip keuntungan box office sebanyak USD 201.8M sahaja. Kerdil sungguh angka ini jika dibandingkan dengan kutipan Sui.ci.de Squad (2016).

The Sui.ci.de Squad (2021), yang baru berusia beberapa minggu sahaja sejak ditayangkan di pawagam, mencatatkan jumlah kutipan box office sekitar USD 162.4M (setakat 10 Sep 21).

Untuk sebuah filem yang menelan belanja pembikinan sebanyak USD 185M, nilai kutipan akhir yang berkemungkinan berada dalam lingkungan USD 180M ~ 230M dilihat sebagai satu angka yang tidak memberangsangkan dari segi pulangan keuntungan.

Ironinya, sebuah filem yang dikritik hebat oleh para pengkritik filem iaitu Sui.ci.de Squad (2016), telah berjaya mendapatkan kutipan box office yang lebih hebat berbanding dua lagi filem follow-up seterusnya yang menerima ulasan dengan intonasi yang rata-ratanya lebih positif dan baik.

Adakah francais siri Sui.ci.de Squad ini semakin menjadi sebuah francais yang flop? Perlukah WB menggelabah dengan trend data ini? Adakah ketiadaan star power Will Smith dalam The Sui.ci.de Squad (2021) menjadi punca kepada penurunan box office filem ini?

Sebelum kita lihat dengan lebih terperinci faktor penyumbang kemeruduman kutipan box office bagi siri filem ini, ada baiknya kita lihat dahulu perbandingan siri filem ini dengan filem-filem keluaran sebuah studio pesaing yang sudah membuktikan kemampuan hebat mereka dalam industri perfileman Hollywood melalui resepi yang tersendiri.

Kekuatan Pada Jenama: Kayu Ukur dan Penanda Aras Ciptaan MCU

Sejak Kevin Feige dan Marvel Studios tampil membawa gerombolan gelombang Marvel Cinematic Universe (MCU) bermula pada tahun 2008, mereka secara tidak langsung telah mencipta satu kayu ukur dan penanda aras kejayaan komersial box office yang agak tinggi kepada pemain-pemain industri filem yang lain iaitu pada nilai sekitar USD 400M ~ 500M.

Hal ini cukup untuk diterangkan dengan hanya melihat perbandingan mudah kutipan box office sebelum dan selepas antara filem-filem dalam Fasa 1 dan Fasa 2 MCU.

Fasa 1:

Iron Man (2008): USD 585M, Iron Man 2 (2010): USD 623.9M, Thor (2011): USD 449.3M, dan Captain America: The First Avenger (2011): USD 370.6M.

Jika dilihat kutipan pada Fasa 1 MCU ini (filem The Incredible Hulk sengaja tidak diletakkan), jumlah purata kutipan bagi keempat-empat filem ini berada pada nilai USD 507.2M.

Manakala kutipan bagi empat buah filem kesinambungan pada Fasa 2 MCU pula ialah seperti berikut (filem-filem selepas The Avengers, 2012):

Fasa 2:

Iron Man 3 (2013): USD 1.2B, Thor: The Dark World (2013): USD 644.8M, Captain America: The Winter Sol.dier (2014): USD 714.4M, dan Guardians of the Galaxy (2014): USD 773.4M.

Tidak perlu rasanya untuk melakukan pengiraan dengan begitu teliti. Tengok sahaja perbandingan kutipan antara filem sebelum dan selepas seperti filem bagi karakter Thor dan Captain America yang mencatatkan kutipan yang meningkat selepas memasuki fasa ke-2 MCU buat filem masing-masing.

Manakala untuk filem Iron Man pula, ianya memerlukan gabungan kedua-dua buah filem Iron Man (2008) dan Iron Man 2 (2010) pada Fasa 1 untuk menyamai kutipan filem Iron Man 3 (2013) yang mencatatkan jumlah terlajak laris sebanyak 1.2B USD!

Icing on the cake mereka pada dapatan saya adalah apabila filem-filem ‘tiada nama’ atau kurang dikenali orang awam seperti filem space opera Guardians of the Galaxy (2014) dan Ant-Man (2015) masing-masing telah berjaya menjaringkan kutipan box office sebanyak 773.4M USD dan 519.3M USD.

Inilah kehebatan sesebuah pembinaan jenama terutamanya dalam kepercayaan kepada frasa keramat yang mungkin sering disebut-sebut oleh leader MLM iaitu ‘trust the process’.

Walaupun menghadapi beberapa siri ujian kecil yang tidak memudaratkan sangat, pasukan belakang tabir Marvel Studios tetap percaya kepada proses pembentukan yang memerlukan kesabaran yang tinggi dari permulaan pembinaan francais sehinggalah menjadi sebuah jenama hebat yang kita kenali pada hari ini.

Malahan, tapak batu asas dan tiang seri Marvel Studios dan MCU itu sendiri dibina dan dimulai dengan satu perju.dian dan risiko yang paling besar, yakni dengan pengambilan Robert Downey Jr. sebagai Tony Stark a.k.a Mr Iron Man.

Meskipun terpalit dengan sejarah kisah penyalahgunaan dad.ah dan keta.gihan alk.oh.ol, orang kuat Marvel Studios, Jon Favreau dan Kevin Feige teguh percaya kepada pelaburan yang dilakukan mereka dengan mengambil seorang pelakon berbakat yang dipandang sepi Hollywood untuk menerajui filem pertama Marvel Studios pada tahun 2008. Dan selebihnya adalah sejarah.

Justeru, apabila sesuatu filem itu merupakan sebuah comic-book movie (CBM), atau lebih spesifik lagi, sebuah superhero movie, aku suka untuk melihat pada benchmark USD 400M ~ 500M sebagai tanda aras atau nilai piawaian bagi kutipan box office yang bagus buat filem-filem keluaran terbaharu dalam genre ini.

Atau sekurang-kurangnya kutipan dalam lingkungan USD 300M ~ 400M sudah memadai untuk filem-filem new-comer yang jarang didengari lagi dalam dunia mainstream sebelum ini.

Resepi utama disebalik kejayaan komersial yang konsisten daripada MCU ini pada saya adalah hasil daripada strategi kemasan klasifikasi PG-13 yang diletakkan pada setiap filem mereka supaya tidak lari dengan tema yang hampir mesra kanak-kanak, tetapi pada masa yang sama masih tidak mengabaikan kehendak dan selera penonton dewasa.

Jadi, dengan jenama yang sudah mantap, ianya tidak mengejutkan sangat sekarang ni buat filem-filem di bawah jenama MCU untuk mendapatkan kutipan box office sebanyak USD 500M dan ke atas dengan mudah (terutama dalam keadaan dunia yang normal/ non-pandemic), terutamanya dengan bantuan penarafan PG-13.

Apakah sebenarnya yang dimaksudkan dengan klasifikasi PG-13 ini dan mengapa ianya berkait rapat dengan kejayaan MCU pula?

Jenis-Jenis Klasifikasi Penilaian Umur Untuk Filem (Motion Picture)

Klasifikasi penilaian umur bagi filem di Hollywood ini dijalankan dan diisu oleh Lembaga Penilaian (Rating Board) yang dikenali sebagai Classification And Rating Administration (CARA) dan ditubuhkan oleh Motion Picture Association of America (MPAA) bersama National Association of Theatre Owners (NATO).

Tujuan utamanya adalah untuk membantu ibu bapa atau penjaga bagi mendapatkan maklumat berkenaan dengan kesesuaian sesuatu filem untuk tontonan anak-anak mereka yang dibahagi dalam beberapa pengkelasan peringkat umur.

Terdapat empat klasifikasi penarafan umur utama yang digunakan untuk pasaran dan tayangan di negara Uncle Sam itu:

Semua peringkat umur dibenarkan – Tiada bahan yang boleh menyinggung ibu bapa jika dilihat oleh kanak-kanak.

Bimbingan ibu bapa dicadangkan – Beberapa bahan tontonan yang tidak sesuai (unsuitable) yang perlu dipertimbangkan oleh ibu bapa untuk dilihati kanak-kanak.

Ibu bapa perlu berhati-hati – Beberapa tema dan bahan yang tidak senonoh (inappropriate) untuk golongan berusia bawah 13 tahun.

Golongan berumur 17 tahun ke bawah tidak dibenarkan menonton tanpa kehadiran ibu bapa atau penjaga – Mengandungi bahan dewasa. Secara asasnya, ibu bapa tidak digalakkan untuk membawa anak-anak di bawah umur 17 tahun untuk menonton filem dengan klasifikasi R.

[Nota: Terdapat satu lagi kategori iaitu NC-17, tapi tak popular sangat dalam kalangan filem-filem Hollywood. Kategori NC-17 ni bermaksud ‘No One 17 and Under Admitted’. Beza NC-17 dengan R ni golongan berumur 17 dan ke bawah memang tidak dibenarkan langsung untuk menonton filem NC-17 walaupun ditemani ibu bapa.]

Realitinya, jika dilihat ciri-ciri klasifikasi penarafan umur di atas, kelebihan besar yang terdapat pada filem bertarafkan PG-13 berbanding R adalah dengan potensi kemasukan daripada golongan remaja berusia 13 tahun dan ke atas (contoh 13 – 16) ke pawagam dengan lebih bebas kerana tidak perlu ditemani ibu bapa atau penjaga. Secara tidak langsung bakal menaikkan lagi jumlah kunjungan penonton ke tayangan filem mereka.

Pada masa yang sama, strategi penarafan PG-13 ini juga bersifat serampang dua mata jika penonton yang berkunjung itu ialah golongan kanak-kanak yang berumur 13 tahun ke bawah (contoh 9-12 tahun) kerana perlu ditemani ibu bapa atau penjaga mereka. Dengan nisbah mudah, setiap kanak-kanak bawah 13 tahun akan ditemani ibu bapa/penjaga.

Pusing kat mana-mana pun, sebelah kaki filem dengan penarafan PG-13 ini sudah memasuki kawasan keuntungan bagi jumlah kutipan box office, sesuatu yang sedikit sukar untuk dikecapi melalui rating R. Dan hal ini telah dimanfaatkan dengan baik oleh Marvel Studios dan tuan boneka mereka, Disney.

Birds of Prey dan The Sui.ci.de Squad: Kisah Dua Filem R-rated DC

Jujur cakap, aku sebenarnya tak berapa kisah sangat pun dengan apa jua jenis klasifikasi penarafan yang diberikan baik kepada kedua-dua filem ini atau filem-filem lain. Sebab berilah apa jua klasifikasi sama ada PG-13 atau R pun, tapi kalau plot, pacing, dan penceritaan sesuatu filem itu membosankan dan meleret-leret, tak guna jugak jadinya.

Namun demikian, ia masih merupakan satu perkara yang bagus seperti ‘a breath of fresh air’ jika pihak studio (terutama buat studio seperti WB/DC) dapat mendengar dan menuruti permintaan dan haluan kreatif spesifik yang dimahukan oleh pasukan sebalik tabir bagi menjayakan filem mereka mengikut olahan tersendiri.

Sekadar memberi contoh, filem-filem seperti Joker (2019), Logan (2017), De.adpool (2016), It (2017), Fifty Shades of Grey (2015), Lucy (2014), serta filem animasi Demon Sl.ayer/ Kimetsu no Yaiba: Mugen Ressha-Hen (2020), semuanya telah berjaya mendapat kutipan pec.ah panggung yang baik pada USD 450M ke atas seraya menunjukkan potensi market filem-filem R-rated yang masih bagus jika kena dengan selera penonton serta mempunyai cara pemasaran yang menarik.

Cuma daripada perspektif yang berbeza bagi kes rating R ini, aku berpendapat selain bermaksud ‘restricted’ – atas sebab haluan kreatif filem tersebut – ianya juga bersifat seperti ped.ang bermata dua apabila boleh juga membawa maksud ‘risiko’.

Risiko yang bakal diberikan daripada rating R ini sudah tentulah terhadap impak jumlah akhir kutipan pec.ah panggung yang bakal diterima filem tersebut.

Dilaporkan, rating R buat filem Birds of Prey ini dikemukakan dan didesak oleh Margot Robbie sendiri, selaku salah seorang penerbit eksekutif bagi filem ini, bagi memenuhi visi ‘no-holds-barred’ dari segi aksi buat filem solo Harley Quinnnya.

James Gu.nn pula memilih rating R untuk The Sui.ci.de Squad kerana secara asasnya filem ini ibarat seperti sebuah filem per.ang. Dan sifat bagi peper.angan itu secara asasnya patut berada pada tahap kega.nasan yang keras dan maksimum.

Walau apapun visi yang diungkapkan, perkara tersebut tidak dapat mengubah fakta bahawa taraf R yang diberikan kepada kedua filem ini sedikit sebanyak telah mencacatkan kutipan box office mereka daripada mendapatkan pulangan yang lebih lumayan.

Mungkin The Sui.ci.de Squad (2021) boleh dimaafkan kerana ditayangkan semasa dunia berada dalam keadaan pandemik penuh – yang membawa maksud jumlah penutupan pawagam yang lebih banyak di serata tempat berbanding pada waktu normal (pra-pandemik).

Tetapi bagi Birds of Prey (2020), kegagalan filem ini untuk mendapatkan kutipan yang lebih tinggi lagi sekurang-kurangnya dalam lingkungan USD 300M ~ 400M, menjadi perkara yang sedikit membelenggukan.

Menambahkan lagi kekecewaan pada lu.ka sedia ada, kesilapan strategi pemilihan rating R bagi filem Birds of Prey (2020) semakin terdedah apabila filem pesaingnya secara terus pada hari-hari tayangan di pawagam pada tahun lalu, iaitu Sonic the Hedgehog (2020), telah mencatatkan kutipan box office yang lebih tinggi daripada filem francais DCEU tersebut.

Filem yang dibintangi karakter video game berwarna biru yang terkenal itu lebih mesra penonton dari segi penarafan klasifikasi filemnya (setakat PG sahaja). Perkara ini secara tidak langsung telah memberikan kelebihan kepada filem ini untuk mendapatkan pulangan box office sebanyak USD 319M – satu jumlah yang agak baik bagi sebuah filem adaptasi daripada permainan video.

Aku dapat bayangkan yang pihak atasan WB mungkin bersetuju memberikan rating R pada filem ini kerana telah terpengaruh dengan prestasi yang mengagumkan daripada filem dark & twisted, Joker, yang dikeluarkan setahun sebelum itu pada tahun 2019 dan dibintangi pelakon serba boleh, Joaquin Phoenix.

Perbahasan in semakin jelas terpancar apabila kita melihat perbezaan kejayaan kutipan box office daripada filem-filem rating PG-13 berbanding dengan filem-filem R-rated. Terutamanya apabila melibatkan filem yang menampilkan watak wanita sebagai peneraju utama sesebuah filem tersebut.

PG-13 vs R-rated: Kesan Terhadap Prestasi Kutipan Box Office

Perbezaan kutipan box office bagi filem PG-13 berbanding R jelas kelihatan dalam taburan data kasar di bawah bagi filem-filem moden baharu dalam lingkungan empat ke lima tahun lepas (2016 – 2019) – sebelum pandemik mula menjalar dengan pesat bermula pada tahun 2020.

Fokus utama di sini ialah filem-filem yang lebih kurang berada dalam lingkungan orientasi dan genre subjek titik fokus iaitu Birds of Prey (2020) – R-rated/ action/ female-lead – berdasarkan jumlah kutipan pec.ah panggung. Tetapi aku masukkan jugak beberapa filem superhero R-rated yang diterajui watak lelaki, sekadar untuk mendapatkan gambaran perbandingan yang lebih luas.

Perkara pertama yang menarik untuk diperhatikan melalui data kasar ini adalah tujuh filem teratas dalam carta di atas kesemuanya mempunyai kutipan box office yang melepasi jumlah kayu ukur nombor magik box office MCU yang ‘strong, formidable, & convincing’, yakni USD 500M.

Dan ini yang lebih menarik lagi, persamaan antara filem-filem ini adalah kesemuanya merupakan filem bergenre superhero/CBM – mengukuhkan lagi status-quo filem superhero sebagai lubuk keuntungan yang tak terkalah – walaupun sudah lama kedengaran terma ‘superhero fatigue’ yang sering disebut-sebut sejak berapa tahun lalu.

Perhatikan lagi, dua filem teratas (dalam top 3) merupakan filem di mana watak wanita menjadi pengemudi utama penceritaan iaitu filem Wonder Woman (2017) dan Captain Marvel (2019) – yang kedua-duanya merupakan filem solo wanita pertama dalam dunia sinematik masing-masing dan ditarafkan dengan PG-13.

Wonder Woman (2017) cemerlang dengan kutipan box office sebanyak USD 822M, manakala Captain Mary Sue pula, maaf, Captain Marvel (2019) pula, dengan bantuan hype sebulan dua sebelum tayangan filem yang ditunggu-tunggu ramai, iaitu Avengers: Endgame (2019), berjaya mengutip jumlah kutipan box office luar biasa sebanyak USD 1.1B! (nampak tak betapa hebatnya penangan filem penutup saga, Avengers: Endgame ini).

Oleh itu, ia tidak memerlukan pengiraan dan pengamiran matematik berat untuk memahami bahawa kedua-dua filem ini mempunyai kelebihan untuk menarik penonton dengan lebih ramai terutama daripada sebilangan kumpulan peringkat umur, seterusnya meningkatkan lagi jumlah kutipan box office mereka.

Apa yang menariknya pula untuk dilihat pada slot pertengahan dan bawahan dalam carta ini adalah perihal tiga buah filem yang berada pada kedudukan 8, 9, dan 10 dengan tiga lagi filem seterusnya di bawah mereka pada kedudukan 11, 12, dan 13.

Tiga filem teratas tersebut menggunakan rating PG-13 manakala tiga filem di bawah mereka pula adalah filem-filem yang dikelaskan dengan taraf R – sekali lagi menunjukkan kelebihan taraf PG-13 ini dari segi jumlah kutipan box office.

Duduk di tangga ke-14 pula ialah filem yang paling teruk kena tibai dengan para pengkritik filem iaitu filem reboot Charlie’s Angels (2019) – yang mungkin sebahagian orang akan mengecop filem ini sebagai satu blueprint kepada ‘how not to make a female-led/ensemble movie.’ Klasifikasi PG-13 pun tidak mampu menyelamatkan filem ini.

Tuntasnya, filem aksi wanita dengan taraf R tampak seperti sedikit sukar untuk menarik kemasukan penonton dengan lebih ramai berbanding dengan filem aksi wanita bertarafkan PG-13. Terutamanya bagi filem berkonsepkan cerita wanita berkumpulan versi R-rated.

Mungkin daripada isu ni, WB/DC boleh belajar untuk tidak menghasilkan lagi filem-filem R-rated bagi ‘female-ensemble’ mereka pada masa akan datang (atau sekurang-kurangnya bukan untuk versi theatrical release).

The Sui.ci.de Squad (2021) pula mungkin boleh berselindung disebalik alasan rating R dan keadaan pandemik. Tetapi bagaimana dengan prestasi filem-filem blockbuster lain yang juga ditayangkan pada musim pandemik pada tahun ini?

Streaming W.ars: Mengapa WB Mungkin Tidak Kisah Sangat Dengan Kutipan Box Office The Sui.ci.de Squad

Suasana pandemik yang masih turun naik dan tidak menunjukkan tanda-tanda mahu berhenti sejak setahun lepas menyebabkan kebanyakan studio-studio besar di Hollywood lebih berhati-hati dan berkira-kira untuk mengedar filem-filem blockbuster mereka pada masa-masa yang kritikal seperti pada pertengahan tahun 2020.

Antara filem blockbuster berbajet besar yang akhirnya ditayangkan juga setelah mengalami penangguhan yang lama ialah filem Black Widow keluaran Marvel Studios/Disney dan juga F9: The Fast Saga (Fast & Furious 9) edaran Universal Pictures.

Black Widow (2021) yang mula ditayangkan pada bulan Julai lepas (setelah ditunda selama lebih kurang setahun) hanya boleh berpuas hati dengan jumlah kutipan box office sebanyak USD 372.3M.

Manakala F9: The Fast Saga (2021) yang dibintangi pelakon meme kesukaan ramai, Dominic ‘Family’ Toretto, mengejutkan ramai pihak apabila berjaya memperoleh kutipan sebanyak USD 710.8M pada tayangan musim pandemik tahun ini. Hebat betul kuasa ‘family’ Dom!

Berbeza dengan nasib filem Black Widow (2021), keputusan Universal Pictures untuk menangguhkan tayangan filem F9 selama setahun lebih dengan tiga kali tundaan sejak daripada tarikh keluaran asal pada Mei 2020 ternyata merupakan satu keputusan yang tepat.

Tetapi mengapa perbezaan yang ketara ini boleh berlaku pada kedua-dua filem PG-13 ini sedangkan filem Black Widow juga merupakan filem tahap blockbuster yang sama seperti F9? Adakah superhero fatigue sudah menunjukkan gejala kedatangannya? Atau adakah penonton sudah mula muak dengan filem-filem MCU yang berwarna-warni?

Selain dengan penundaan tayangan, perbezaan jumlah kutipan box office yang amat ketara antara F9: The Fast Saga (USD 710.8M) dengan dua lagi filem superhero daripada dua kem besar Marvel Studios/Disney dan WB/DC, iaitu Black Widow (USD 372.3M) dan The Sui.ci.de Squad (USD 162.4M), berlaku kerana filem F9: The Fast Saga (2021) tidak dipasarkan dan ditayangkan dalam mana-mana servis penstriman di sepanjang jendela tayangannya di pawagam sejak dirilis pada bulan Jun 2021 yang lalu.

Mudah cakapnya, rahmat tempoh jendela eksklusif tayangan di pawagam yang dilakukan buat F9: The Fast Saga (2021) oleh Universal Pictures telah membantu filem ini untuk meningkatkan jumlah kehadiran penonton, sebelum dipasarkan juga dalam bentuk media lain seperti DVD, Blu-ray, dan melalui beberapa platform penstriman serta servis video-on-demand (VOD) selepas tempoh eksklusif tersebut tamat.

Strategi daripada Universal Pictures ini tidak diterapkan oleh Marvel Studios/ Disney dan WB/DC untuk filem Black Widow (2021) dan The Sui.ci.de Squad (2021) kerana selain di pawagam, dua filem ini juga turut ditayangkan di platform penstriman mereka masing-masing iaitu di Disney+ (melalui Premier Access) dan HBO Max.

Atas sebab pemilikan senj.ata rahsia platform servis penstriman inilah yang membuatkan studio-studio besar yang berfikiran jauh seperti WB/DC dan Marvel Studios/Disney tidak terlalu tergugat dengan prestasi box office filem masing-masing kerana yang telah nampak servis penstriman merupakan satu modal perniagaan yang menguntungkan untuk dilancarkan pada waktu-waktu pandemik ini.

Selain itu, suasana pandemik yang dilalui penduduk bumi sejak setahun lepas juga dilihat telah mempercepatkan proses era peper.angan platform penstriman antara pemain-pemain utama dalam industri hiburan dewasa ini yang menyebabkan setiap pemain berlumba-lumba ingin memberikan kandungan yang menarik.

Memang tidak dapat dinafikan, apabila bercakap sahaja mengenai servis penstriman, sudah pasti jenama Netflix yang akan terlintas dahulu di fikiran. Platform ini sememangnya masih mendominasi market pengguna kerana mempunyai akses yang lebih global di serata negara di dunia.

Namun, walaupun mereka mengungguli carta buat masa ini, studio-studio besar seperti WarnerMedia (AT&T) dan Disney, serta termasuk syarikat konglomerat, Amazon, masing-masing sedang mengejar Netflix (209 juta pelanggan) dengan rapat dari belakang melalui platform mereka iaitu HBO Max (63.9 ~ 67.5 juta pelanggan), Disney+ (103.6 juta pelanggan), dan Amazon Prime Video (175 ~ 200 juta pelanggan).

Diikuti juga dengan pesaing pemenuh slot lain seperti Apple TV+, Hulu, Paramount+, YouTube Premium, dan Peacock yang masih berada dalam fasa bertatih lagi buat masa ini.

Pe.luru bagi memenangi persaingan takhta servis penstriman ini sudah semestinya melalui tawaran kandungan (content) yang menarik, asli, dan sama sekali bukan idea-idea kitar semula untuk terus mengekalkan momentum servis yang ampuh.

The Sui.ci.de Squad (2021) merupakan salah satu taruhan filem blockbuster DC yang terbaharu buat platform HBO Max mereka selepas filem Wonder Woman 1984 (2020) yang bertindak sebagai magnet penarik minat orang ramai seterusnya untuk melanggan platform penstriman tersebut.

Berbeza dengan prestasi mereka di pawagam dengan rekod kutipan yang hambar, The Sui.ci.de Squad (2021) telah menjadi filem DC yang paling ditonton di HBO Max (mengalahkan Wonder Woman 1984 dan Zack Snyder’s Justice League) buat masa ini dengan jumlah tontonan sebanyak 4.7 juta isi rumah di Amerika Syarikat, meninggalkan jumlah tontonan isi rumah bagi WW84 dan ZSJL, masing-masing dengan jumlah 3.9 juta dan 3.2 juta.

Tidak cukup dengan itu, sebuah siri spin-off yang berkisarkan watak Peacemaker – salah seorang bintang dalam filem The Sui.ci.de Squad (2021) – yang dilakonkan oleh bekas penggusti, John ‘you can’t see me’ Cena, sudah siap dihasilkan dan hanya menunggu masa untuk ditayangkan di HBO Max pada awal tahun 2022.

Apa yang ingin diketengahkan di sini adalah, kutipan box office di pawagam bukan menjadi keutamaan sangat untuk WB pada tahun 2021 ini kerana fokus mereka sekarang adalah untuk menaikkan jumlah pelanggan di platform HBO Max mereka.

‘Auteur’ vs Platform Penstriman

Walaupun fokus utama buat masa ini pada servis penstriman, WB (dan juga studio-studio lain) sebenarnya sudah memikirkan tentang penambahbaikan bagi strategi untuk mengoptimumkan keuntungan mereka bagi bahagian tayangan di pawagam.

Mereka tidak menunggu lama untuk mengorak langkah yang berkesan apabila telah memeterai perjanjian dengan gergasi rantaian pawagam di Amerika Syarikat seperti Cineworlds (Regal Cinemas) dan AMC Theaters, bagi memberikan semula jendela tayangan eksklusif selama tempoh 45 hari (dipo.tong daripada jendela tradisional selama 75 ke 90 hari) untuk filem-filem edaran mereka bermula pada tahun hadapan (2022) sebelum ditayangkan kepada pelanggan-pelanggan HBO Max selepas tempoh tersebut.

Di samping mendapatkan keuntungan yang lebih dari segi jualan tiket wayang, langkah tersebut mungkin dapat memenangkan semula hati pembikin-pembikin filem moden hebat bertaraf ‘auteur’ seperti Christopher Nolan, Dennis Villeneuve, dan lain-lain.

Sekitar hujung tahun lepas, pengarah berkaliber, Christopher Nolan, yang relaks melawan arus pandemik dengan penayangan filem sci-fi espionage pec.ah kepalanya, Tenet, pada pertengahan tahun 2020, menzahirkan rasa ketidak senangannya dengan pengumuman strategi WB buat kesemua 17 buah filem edaran mereka bagi tahun 2021 untuk ditayangkan dengan pelan model hibrid secara serentak di pawagam dan juga di HBO Max (selama 31 hari) pada hari yang sama (seperti filem The Sui.ci.de Squad ini).

Turut terpalit dengan strategi dual WB tersebut ialah filem sci-fi epik yang ditunggu-tunggu peminat iaitu Dune (2021), arahan Dennis Villeneuve (Priso.ners, Enemy, Sicario, Arrival, Bla.de Runner 2049), yang turut berkongsi dan menerbitkan rasa kecewa dengan cara pengendalian pemasaran WB tersebut.

Hal ini mungkin nampak sedikit picisan bagi kebanyakan orang awam atau kepada studio-studio kapitalis itu sendiri, tetapi kebanyakan golongan pengarah ‘auteur’ ini sentiasa percaya kepada semangat dan kepuasan pengalaman sinematik menonton tayangan di layar lebar yang lebih ‘immersive’ (*cough* 70mm *cough* IMAX).

Pengarah-pengarah hebat ini mungkin juga nampak kaedah platform penstriman ini, yang membenarkan pelanggan untuk menonton filem di kediaman masing-masing menggunakan apa jenis medium yang didatangi dengan pelbagai saiz skrin termasuk melalui sekecil-kecil saiz sebuah telefon pintar, secara tidak langsung boleh ditakrifkan seperti satu tempelak kepada karya mereka.

Tetapi pada masa yang sama, pengarah-pengarah ini juga perlu faham akan landskap pengedaran filem yang sedang dan semakin mengalami perubahan yang tidak dapat dielakkan seiring dengan perkembangan kemajuan teknologi. Keadaan pandemik yang kita alami sekarang – seperti yang aku nyatakan – hanya mempercepatkan lagi proses peralihan ini.

Mungkin golongan pembuat filem ini boleh merujuk juga dengan pengarah otai, Martin Scorsese (Taxi Driver, King of Comedy, Goodfellas, The Wolf of Wall Street), untuk mendapatkan nasihat dan sudut pandangannya berkenaan untuk kekal redha dengan mendapatkan situasi menang-menang dengan platform penstriman.

Scorsese sebelum ini terpaksa menelan pil pahit kebenaran apabila menjual sebahagian jiwa sinemanya kepada gergasi platform penstriman, Netflix, bagi mendapatkan dana kewangan bagi pembikinan filem arahannya, The Irishman (2019), yang menelan perbelanjaan yang agak besar untuk sesebuah filem gan.gster (setelah ditolak oleh studio besar lain).

Terutamanya kerana melibatkan teknologi teknik CGI nyah-tua (de-aging) untuk beberapa pelakon utama dalam filem tersebut.

Cuma harapnya studio-studio produksi besar ini yang kini mempunyai sayap servis penstriman ini boleh mengambil pengajaran untuk lebih bersikap telus dalam menjalankan perniagaan.

Hal ini bagi mengelakkan daripada berlakunya kes saman-menyaman seperti yang sedang terjadi antara Marvel Studios/Disney dengan pelakon MCU ternama mereka, Scarlett Johansson, yang mendakwa pihak studio kapitalis itu telah melanggar kontrak mereka melalui cara pemasaran filem sulung solonya, Black Widow, di platform Disney+ dan di pawagam yang telah mengganggu penerimaan bonus yang bakal diterimanya.

Ironinya, setelah filem ini mendapat kutipan box office yang tidak begitu meyakinkan, pihak Disney/ Marvel Studios menjadi kecut dan bereksperimentasi dengan hanya menayangkan filem terbaharu mereka iaitu Shang-Chi and the Legend of the Ten Rings (2021) secara eksklusif di pawagam sahaja dan tidak berkunjung sama di platform Disney+ (Premier Access) mereka seperti Black Widow buat masa ini. Pragmatis, ya. Tapi tak gentleman langsung.

Kesimpulan

Sebagai seorang pemerhati bebas yang sama sekali menolak aktiviti pergaulan bebas yang keterlaluan, aku berpendapat bahawa pemerolehan pulangan box office yang tidak berapa masyuk bagi studio-studio gergasi di Hollywood ini tidak ubah seperti satu sedu kecil-kecilan.

Masalah picisan ini mungkin bakal berubah dengan gaya pemasaran yang saksama dan bersifat menang-menang untuk tayangan di pawagam mahupun di saluran penstriman masing-masing yang melibatkan kerjasama pihak studio/penerbit, pengarah, pelakon, dan pemilik pawagam.

Mungkin juga pengusaha rangkaian pawagam tidak perlu rasa begitu gusar selepas melihat prestasi box office kental daripada filem F9 dan eksperimen Shang-Chi.

Kita sebagai penonton duduk makan popcorn sahajalah sambil melihat pergeseran kelangsungan hidup dalam ekosistem mereka.

Cumanya, kes penarafan R bagi filem Birds of Prey (and the Fantabulous Emancipation of One Harley Quinn) ini diharap dapat memberikan satu refleksi penambahbaikan kepada pasukan produksi dan eksekutif atasan WB.

Mungkin WB/DC boleh mencuba semula rating R bagi filem female-ensemble mereka melalui filem Gotham City Sirens yang mengetengahkan gandingan watak trio berstatus A iaitu Catwoman, Harley Quinn, dan Poison Ivy.

Atau yang lebih baik adalah dengan mewujudkan dua jenis suntingan filem dengan rating berlainan dan pec.ahkan filem dengan rating PG-13 untuk tayangan di pawagam, manakala bagi rating R pula untuk tayangan penstriman di HBO Max.

Dengan IP daripada katalog DC yang tidak putus-putus, masa depan dilihat cerah dalam genggaman WB untuk memberikan kandungan yang segar secara terus-menerus bagi menarik perhatian orang ramai untuk melanggan HBO Max.

Kita lihat bagaimana mereka melaksanakan strategi pemasaran yang terbaik selepas ini melalui filem heavy hi.tters mereka yang bakal berlabuh pada tahun hadapan seperti The Batman (Mac 2022), The Flash (Nov 2022), dan Aquaman and The Lost Kingdom (Dis 2022).

Akhirul kalam, walaupun mendapat kutipan box office yang sedikit, saya percaya ia tidak akan menghalang WB untuk memberikan lagi kelulusan bagi projek pembikinan siri filem Sui.ci.de Squad yang ke-3 pada masa hadapan.

Terutamanya atas sebab untuk menambahkan lagi ‘pe.luru’ buat platform HBO Max mereka.

RUJUKAN

Alexander, J. (2019, Mar 16). Guardians of The Galaxy 3: James Gu.nn Issues Statement On Rehiring. moviedash.com, https://moviedash.com/news/11634/guardians-3-james-gu.nn-statement/

Brezeski, P. (2016, Aug 4). ‘Sui.ci.de Squad’ Unlikely to Get China Release. hollywoodreporter.com, https://www.hollywoodreporter.com/movies/movie-news/Sui.ci.de-squad-get-china-release-917206/

Clark, M. (2021, Aug 10). AMC and Warner Bros Have Agreed to make movies exclusive to theaters for 45 days. theverge.com, https://www.theverge.com/2021/8/10/22618697/amc-warner-brothers-theater-window-45-days-movies-streaming-battle-hbo-max

Dumaraog, A. (2021, May 4). James Gu.nn Confirms Plan For Guardians Of The Galaxy 3 To Be His Last In The Series. screenrant.com, https://screenrant.com/guardians-galaxy-3-movie-james-gu.nn-final-reaction/

Erbland, K. (2021, Aug 2). ‘The Sui.ci.de Squad’: James Gu.nn Had Just Two Conditions for Making His R-Rated Superhero Film. indiewire.com, https://www.indiewire.com/2021/08/the-Sui.ci.de-squad-james-gu.nn-r-rated-conditions-1234652676/

Graham-Lowery, N. (2021, Aug 28). The Sui.ci.de Squad is Most-Watched DC Movie on HBO Max. screenrant.com, https://screenrant.com/Sui.ci.de-squad-hbo-max-most-watched-dc-movie/

Katz, B. (2021, Mar 23). What WB & Cineworld’s New Multi-year Deal Means for Theatrical Movies. observer.com, https://observer.com/2021/03/hbo-max-warnerbros-cineworld-regal-box-office/

Lazic, M. (2019, Aug 27). Martin Scorsese, ‘The Irishman,’ and the Cost of Doing Business With Netflix. theringer.com, https://www.theringer.com/movies/2019/8/27/20835676/the-irishman-martin-scorsese-netflix-theaters

Motion Picture Association, Inc,. (2020, July 24). Classification and Rating Rules.

Persaud, C. (2021, Jul 31). 10 Most Popular Streaming TV Services, Ranked by Subscriber Numbers. screenrant.com, https://screenrant.com/ten-most-popular-streaming-services-ranked-subscriber-numbers/

Porter, J. (2020, Dec 8). Christopher Nolan isn’t happy with Warner Bros. over HBO Max Releases. theverge.com,  https://www.theverge.com/2020/12/8/22162918/christopher-nolan-tenet-hbo-max-warner-bros-streaming-service-cinematic-releases

Sherman, A. (2021, Jul 5). The honeymoon is over for streaming services: Here’s where the major players stand. cnbc.com, https://www.cnbc.com/2021/07/05/streaming-services-compared-revenue-arpu-for-netflix-disney-more.html

Villeneuve, D (2020, Dec 10). ‘Dune’ Director Denis Villeneuve Bl.asts HBO Max Deal (EXCLUSIVE). variety.com, https://variety.com/2020/film/news/dune-denis-villeneuve-bl.asts-warner-bros-1234851270/

Webb, K. (2020, Jan 26). Why Birds of Prey Is Rated R, According to Margot Robbie And Team. cinemablend.com, https://www.cinemablend.com/news/2489122/why-birds-of-prey-is-rated-r-according-to-margot-robbie-and-cast

Zinski, D. (2021, Jul 6).  WB Offered James Gu.nn A DC Movie Days After Marvel First Fi.red Him. screenrant.com, https://screenrant.com/james-gu.nn-dc-movie-disney-fi.red-wb-response/


Tanam Dalam Dinding: Hukuman Silam Yang Dilupakan

Zaman kegemilangan Rom dulu mengimarahkan prinsip keagamaan dewa-dewi. Sepanjang zaman ini, Rom meni.ndas semua penganut agama Kristian. Pengaruh Rom telah mempengaruhi fikiran segelintir di Jerusalem untuk mengkhia.nati Nabi Isa (as).

Jadi buat satu masa yang agak lama, Rom akan kekal dibawah naungan dewa-dewi ini. Salah satu dewi menaungi Rom adalah Vesta, yang menguasai unsur rumahtangga dan keluarga.

Vesta dilahirkan daripada rahim dewi Ops, yang berkahwin dengan abangnya iaitu dewa Saturn. Bermakna Vesta merupakan adik bongsu penghulu dewa Jupiter (setaraf dengan Zeus).

Walaupun dewa-dewi lain semua bernaf.sµ kuat, Vesta menyantuni adab da.ra teru.na. Sebelum meninggalkan ala mini, Vesta menghidupkan api suci di kuilnya. Api ini wajib dijaga supaya tidak padam.

Andainya terjadi juga, pelitanya tidak boleh dinyala daripada api lain… maksudnya cµcµh mancis atau obor. Satu-satunya cara untuk menghidupkan api Vesta adalah dengan izin dewa Sol. Maksudnya api pelita ini sendiri bersifat da.ra.

Dan biarawati-biarawati kuil ini (digelar Vestal Vir.gins) perlu menggunakan sebuah kanta pada Matahari. Kanta ini perlu dihala pada Pelita Vesta supaya api hidup semula (melengkapi hukum mereka iaitu izin Sol).

Semua rakyat Rom amat menghargai hasil kerja Vestal Vir.gins ini. Api Vesta ini dipercayai melindungi Empayar Rom.

Tanpanya, maka keselamatan Rom sendiri akan tergµgat. Jadi Vestal Vir.gins adalah satu jawatan yang penting, dipilih melalui sebuah dewan latihan intensif. Sebelum diangkat menjadi Vestal Vir.gins, semua calon dikehendaki mengangkat sumpah untuk kekal da.ra selama 30 tahun (Shelton, 2013).

Tiada siapa boleh berkahwin, berhubung dan melahirkan anak. Sesiapa yang berani melang.gar sumpah ini akan dijatuhi hµkµman terlalu gila… iaitu imm.urement (Dunn, 2019).

Mengenali Hµkµman Tidak Berperik.e.manusiaan Ini

Rom bukan satu-satunya empayar yang menggunakan hµkµman immu.rement. Banyak pihak lain turut menjatuhi hµkµman ini kepada pesal.ah-pes.alah tertentu.

Dari segi istilah, immu.rement berasal daripada bahasa Yunani iaitu “in” dan “murus” yang bermaksud “dalam dinding”. Kalau tengok kata kerjanya, “immur.are” menyebabkan seseorang dikunci dalam dinding. Konsep dinding usah difaham “dinding batu”. Konsep ini jauh lebih za.lim daripada kµrµng dalam bilik.

Asalkan terper.angkap saja, biar pesa.lah duduk dalam keadaan sempit dan ma.ti dalam keadaan tersik.sa. Memang ada yang dikµrµng dalam bilik… dan ada yang dikeb.µmikan hidup-hidup dalam sebuah keranda.

Ada banyak variasi. Tetapi motifnya sama: bµnµh dengan cara cuci tangan. Akhirnya pelaku boleh kata, “bukan aku yang bµnµh! Dia ma.ti lem.as… atau ma.ti kelaparan dan kehausan.” Memang senang menyembunyikan tangan selepas kaca pec.ah berderai.

Selain Rom

Pelaksanaannya yang cukup memuaskan hati pelaku mungkin menjadi pendorong untuk empayar lain. Pada tahun 1658, India mempunyai sebuah empayar dibawah Shah Jahan. Namun baginda semakin µzµr – dan ada persengketaan besar dalam kalangan anaknya… demi harta dan kuasa.

Aurangzeb merupakan putera ketiga dan pemenang dalam game of thrones ini. Abangnya Shah Shuja terpaksa melarikan diri daripada India untuk berteduh di Arakan.

Kalau ikut rancangan Shah Shuja, Arakan hanyalah tempat persinggahan. Baginda akan berangkat ke Mekah sebelum berlabuh buat kali terakhir sama ada di Parsi atau Konstantinopel yang sudah berada dalam tangan Uthmaniyah. Lagipun Raja Sanda Thudhamma di Arakan ada berjanji untuk memberikan kapal. Shuja berteduh di Arakan selama lapan bulan, kerana angin monsun.

Thudhamma pula enggan memenuhi janji… sekarang tuntut untuk berkahwin dengan anak perempuan Shuja pula.

Apabila ditolak, Thudhamma murka dan suruh semua pelarian India keluar dalam masa tiga hari. Angkara musim monsun, Shuja tidak boleh ke mana-mana. Lalu baginda mengambil ris.iko besar… iaitu cuba menggulingkan Thudhamma.

Gagal, baginda cuba melarikan diri – tetapi ditangkap dan dijatuhi hµkµman bµnµh. Thudhamma meram.pas semua puteri India yang berteduh di Arakan… tetapi baginda hanya berkahwin dengan puteri sulung sahaja.

Setahun kemudian, Thudhamma takut anak-anak Shuja semua bangkit memberon.tak. Lalu baginda meman.cµng semua putera Shuja. Manakala puteri-puteri Shuja dijatuhi hµkµman im.mure.ment dalam kamar – dan dibiar ma.ti kelaparan.

Isterinya sendiri (puteri sulung Shuja) yang sedang hamil turut ma.ti dalam kamar tersebut. Apabila berita ini sampai ke Delhi, semua marah. Aurangzeb sendiri murka dan mengisytiharkan per.ang sampai Chittagong jatuh – dan Sanda Thudhamma mang.kat pada tahun 1684 selepas peper.angan ini.

RUJUKAN:

Dunn, G.D. (2019). Journal of the Australian Early Medieval Association. The Australian Early Medieval Association. Halaman 108.

Shelton, J. (2013). The Women of Pliny’s Letters. Routledge. Halaman 310.


Kota Purba Palmyra : Permata Di Padang Pasir

Palmyra merupakan sebuah kota purba yang terletak di Syria moden, yang dahulunya pernah berfungsi sebagai ibu kota Kerajaan Palmyra yang berdiri pada kurun ke-3 Masehi. Bagaimanapun, pada bulan Mei 2015, kota ini meniti dada-dada akhbar antarabangsa apabila ia dikuasai oleh kumpulan m1l1tan I5IL/1515.

Sepanjang berada dalam genggaman mereka, banyak monumen penting di Palmyra muvsnah, antaranya seperti Kuil Bel dan Gerbang Lengkung. Bandar Palmyra berjaya direbut semula oleh ten tera Syria pada lewat Mac 2016.

Pemeriksaan-pemeriksaan awal mendapati sebahagian besar tapak bersejarah berkenaan masih kukuh, dan pihak berkuasa berusaha melakukan penilaian terperinci bagi memastikan sejauh mana kerosakan yang dialami bandar tersebut sepanjang dikuasai oleh IS-IS selama 10 bulan.

KOTA POKOK PALMA YANG TUMBUH DENGAN MEKAR

Palmyra terletak di Gurun Syria yang berlokasi di timur laut Damsyik, ibu negara Syria. Nama Palmyra dipercayai merupakan terjemahan bahasa Yunani terhadap nama asalnya dalam bahasa Aramaik, iaitu Tadmor, yang membawa maksud ‘pokok palma’.

Palmyra pertama kali muncul dalam rekod sejarah apabila namanya disebut dalam rekod-rekod Mari yang bertarikh dari milenium ke-2 Sebelum Masehi. Palmyra juga disifatkan dalam kitab Bible sebagai sebuah kubu padang pasir yang diperintah oleh Raja Sulaiman.

Walau bagaimanapun, kota tersebut hanya mula menonjol pada kurun ke-3 SM. Hal ini kerana laluan perdagangan utama yang menghubungkan antara Timur dan Barat mengalami perkembangan yang pesat, sekaligus memberi tempias kepada pembangunan kota Palmyra yang kebetulan terletak di laluan tersebut.

Sebagai sebuah kota oasis, Palmyra membekalkan tempat teduh, rumah persinggahan, dan barang bekalan buat para pedagang dan kafilah mereka. Lantaran itu, Palmyra dapat berkembang maju dengan cukup pantas. Kedudukannya sebagai sebuah kota merdeka yang makmur terus berlanjutan pada zaman Hellenistik, memandangkan ia dinaungi oleh Empayar Seleucid yang merupakan adikuasa serantau pada masa itu.

PALMYRA DAN EMPAYAR ROM

Bagaimanapun, selepas kejatuhan Empayar Seleucid, wilayah Rom-Syria ditubuhkan oleh Pompey pada tahun 64 SM. Kemudian pada tahun 41 SM pula, Mark Antony cuba menakluki Palmyra namun gagal kerana penduduk kota tersebut sempat lari menyelamatkan diri dengan menyeberangi Sungai Furat sejurus selepas menerima khabar serangan, di mana hal ini juga mengisyaratkan betapa pada waktu itu warga Palmyra berkemungkinan mengamalkan gaya hidup nomad.

Semasa era pemerintahan Tiberius, Palmyra diserap sebagai sebahagian dari Rom-Syria. Ia kemudian diisytiharkan sebagai kota merdeka oleh Maharaja Hadrian, sebelum nantinya diubah menjadi sebuah koloni pada era pemerintahan Caracalla.

Sepanjang kurun-kurun tersebut, Palmyra terus berkembang maju berkat kedudukannya di laluan perdagangan penting yang menghubungkan Empayar Rom dan dunia Timur. Memasuki kurun ke-3 M, kebangkitan Empayar Sassanid mula menggugat kepentingan Empayar Rom di timur sekaligus menjejaskan kedudukan Palmyra.

KERAJAAN PALMYRA

Walau bagaimanapun, warga Palmyra berupaya menangani krisis tersebut sendirian. Krisis ini menyaksikan kemunculan Septimius Odaenathus dalam lembaran sejarah, di mana beliau secara umum dianggap sebagai pengasas Kerajaan Palmyra.

Semasa berlangsungnya percakaran antara Empayar Rom dan Sassanid, Odaenathus menumpahkan kesetiaan kepada Ron dan bahkan berjaya memberikan pukulan yang besar terhadap Sassanid sewaktu mereka cuba merentasi Sungai Furat.

Selepas Odaenathus mang-kat, tampuk Kerajaan Palmyra diambil-alih oleh puteranya, Vaballathus, yang dipangku pemerintahannya oleh Zenobia, balu kepada Odaenathus. Di bawah kepimpinan Zenobia, kerajaan tersebut berupaya merebut banyak wilayah Rom sebelum akhirnya mereka ditundukkan oleh Maharaja Aurelian.

PERCAMPURAN BUDAYA TIMUR DAN BARAT

Salah satu aspek paling signifikan dalam kota Palmyra adalah percampuran budaya Timur dan Barat. Dicatatkan bahawa Palmyra “adalah satu-satunya kota Rom yang mengamalkan penggunaan dwibahasa secara umum di rantau Timur Dekat”, di mana dua bahasa yang dimaksudkan adalah bahasa Yunani dan Aramaik-Palmyra. Hal ini boleh dibuktikan menerusi inskripsi-inskripsi yang ditemui di kota purba tersebut.

Di samping itu, percampuran budaya Timur dan Barat juga boleh dilihat pada hasil seni dan bangunan-bangunan Palmyra. Antara contoh paling sesuai bagi menggambarkan keadaan ini adalah Kuil Bel, yang merupakan kuil paling besar dan paling signifikan di Palmyra.

Walaupun seni bina kuil tersebut mirip dengan kebanyakan kuil di dunia timur, ia juga mempunyai tiang-tiang yang hanya terdapat dalam seni bina kuil Rom.

Penggambaran semula Kuil Bel secara digital, bersama tiga buah bangunan bersejarah lain di Palmyra, boleh dilihat di sebuah repositori imej-imej 3D atas-talian. Laman sesawang tersebut dinamakan sebagai #NEWPALMYRA dan ia meletakkan matlamat untuk “mengumpulkan data arkeologi dan sejarah, mengongsikannya kepada masyarakat, dan mempamerkan hasil seni dan karya-karya kreatif menggunakan data tersebut untuk mewariskan sejarah Palmyra kepada generasi-generasi akan datang.”

RUJUKAN:

Wu Mingren. (31 Mac 2016). The Ancient City of Palmyra: The Pearl of the Desert. Ancient Origins.
https://www.ancient-origins.net/ancient-places-asia/ancient-city-palmyra-pearl-desert-005626


Fakta-Fakta Menarik Mengenali Ladybird

Terdapat sekitar lima ribu (5000) spesis Kekabuh Kura-kura di seluruh dunia. Haiwan ini juga dikenali sebagai Kumbang Kura-kura. Mereka datang dalam pelbagai bentuk dan corak yang berbeza.

Yang paling terkenal adalah Kekabuh Kura-kura  dari Amerika Utara yang mempunyai tujuh bintik. Ia mempunyai badan yang berwarna merah dan hitam serta berkilat. Dalam banyak budaya, Kekabuh Kura-kura dianggap membawa nasib tuah.

Banya orang menyukai Kekabuh Kura-lura kerana cantik, lembut dan tidak membahayakan orang. Para petani menyukai mereka kerana mereka memakan aphids dan serangga perosak yang lain.

Seekor Kekabuh Kura-kura mampu memakan sehingga lima ribu (5000) ekor serangga dalam sepanjang hidupnya! Kebanyakan Kekabuh Kura-kura mempunyai badan yang berbentuk kubah dan bujur serta berkaki enam.

Bergantung kepada spesisnya, mereka mempunyai tompok, jalur ataupun tiada apa-apa langsung. Kekabuh Kura-kura bertujuh tompok mempunyai badan yang berwarna merah ataupun kuning serta memiliki tiga tompok di setiap sisinya dan satu tiompok di tengahnya.

Mereka mempunyai kepala yang berwarna hitam dengan tampalan berwarna putih di kedua-dua sisinya.

Tuhan menjadikan Kekabuh Kura-kura yang beraneka warna dengan ada sebabnya. Penanda pada badannya akan menjadi lambang kepada diri haiwan yang memakan haiwan lain.

Lambang tersebut berbunyi “Makanlah benda lain! Aku tidak sedap dimakan.”. Apabila Kekabuh Kura-kira diancam bahaya, serangga ini akan merembeskan minyak yang berbau busuk dari sendi kakinya.

Mereka mungkin akan berpura-pura pergi untuk selama-lamanya. Burung adalah pemakan utama telur Kekabuh Kura-kura, mereka juga menjadi santapan kepada katak, penyengat, labah-labah dan pepatung.

Kekabuh Kura-kura mengeluaan telurnya secara berkelompok ataupun berbaris di sebalik sehelai daun. Daun tersebut biasanya didiami oleh aphids. Larva Kekabuh Kura-kura yang beraneka bentuk dan warna bergantung kepada spesis muncul selama beberapa hari apabila menetas.

Larva Kekabuh Kura-kura bertujuh tompok mempunyai rupa yang panjang, hitam dan berduri serta didatangkan dalan tompokan kuning ataupun jingga. Ada yang mengatakan mereka kelihatan seperti aligator.

Larva membesar dengan sangat cepat lalu bersalin kulit sebanyak beberapa kali. Apabila mereka mencapai saiz yang penuh, mereka melekat pada sehelai daun dengan ekornya dan kepompong akan terbentuk.

Selepas selama seminggu ataupun dua minggu, kepompong berubah menjadi Kekabuh Kura-kura dewasa.

Sesungguhnya, Kekabuh Kura-kura bahagia dalam pelbagai tempatnya. Dari rumput, hutan, bandar, luar bandar dan sepanjang sungai. Kekabuh Kura-kura bertompok tujuh adalah haiwan yang berasal dari benua Eropah.

Mereka dibawa ke Amerika Utara pada pertengahan tahun 1900an untuk mengawal populasi aphids. Kekabuh Kura-kura aktif dari musim bunga hingga musim luruh. Apabila cuaca menjadi sejuk, mereka mencari kehangatan.

Mereka mencari tempat seperti balak yang reput, bawah batu dan malah di dalam rumah untuk hibernasi. Koloni yang berhibernasi mampu mencapai ribuan ekor Kekabuh Kura-kura.

Dalam Bahasa Melayu, serangga ini dikenali sebagai “Kekabuh Kura-kura” ataupun “Kumbang Kura-kura”. Persoalannya, apakah maksud “Kekabuh”?

Kekabuh ataupun dalam Bahasa Inggeris, “Weevil” menurut Merriam Webster adalah segala jenis kumbang yang mempunyai kepala cenderung untuk memanjang seperti bentuk muncung.

Perkataan “Kura-kura” barangkali merujuk kepada bentuk badannya yang kelihatannya seperti bentuk reptilia berkenaan.

Tahukah anda, pihak Pentadbiran Angkasa dan Aeronautik Kebangsaan ataupun lebih dikenali sebagai NASA juga pernah menghantar beberapa ekor Kekabuh Kura-kura ke angkasa lepas bersama dengan aphids untuk melihat bagaimana aphids melarikan diri dalam keadaan graviti sifar.

Artikel ini telah diterjemah, diubahsuai, dipermudah dan dipertambahbaik oleh #AlamBahasa12 dari laman https://www.natgeokids.com/au/discover/animals/insects/ladybird-facts/ dan https://www.merriam-webster.com/dictionary/weevil yang telah dicapai pada 8hb Februari 2020.